ވިކިޕީޑިއާ:ހިނގަމުންދާ ހާދިސާތައް - ވިކިޕީޑިއާ\nޅެންވެރިކަން ދަސްކުރައްވަން ބޭނުންފުޅުތޯއެވެ. އެހެންކަމުގައިވާނަމަ މި ލިޔުން ކިޔުއްވާށެވެ!\nވޭނަކާ ނުލައި ޅެން ވެރިއަކަށް (އާދަމް ޒާހިރު (ކުރޮޅި)\nމިއީ ވަޒަންބަހުރުވައިގެތެރޭގައި ހިމެނޭ ޅެން އުފެއްދުމަށް ޝައުޤުވެރިވާ މީހުނަށްޓަކައި އަޅުގަނޑު އެކުލަވައިލާ ލިޔުމެކެވެ. މިއީ ފިލާވަޅެއްކަމުގައި ބަލައިގެންކަމުގައިވިޔަސް އެންމެ ރަނގަޅެވެ. އަދި މި ލިޔުމަކީ ވަކި މީހެއްގެ ނިންމުމަކަށް ވަކި މީހެއްގެ ލިޔުމެއްގެ ޖަދަލަކަށް ލިޔެފައިވާ ލިޔުމެއްވެސް ނޫނެވެ. މި ލިޔުމުގައި މި ހިމަނައިލާ މަޢުލޫމާތުކޮޅަކީ ތަޖުރިބާ ކުރުމާއެކު ދެވޭ މަޢުލޫމާތެކެވެ. ދިވެހި ދަރިންކުރެ ދިވެހިބަހުން ޅެން ހެދުމަށް ޝައުޤުހުންނަ ދަރިންނަށް އުނދަގުލެއް ނުލިބި ވޭންތަކެއް ނުއުފުލައި ޅެންވެރިއަކަށް ވެވިދާނޭ މަގުން ހިންގާ ކޯހަކަށް މަޢުލޫމާތު ދިނުމަށް ތައްޔާރުކުރާ ކަރުދާހެކެވެ. އެހެންކަމުން މި ކަރުދާހުގައި ޅެން ހަދާނެގޮތް ބުނެދީފައެއް ނުވާނެއެވެ. އެ މަޢުލޫމަތަކީ ޢަމަލީގޮތުން ދެވޭ އެއްޗެކެވެ.\nޅެންހެދުން: ދިވެހިބަހަށް ލޯބިކުރާ ދިވެހި ކޮންމެ ދަރިއަކުހެން ޅެންހަދަން ބޭނުންވެއެވެ. މި ހުނަރު ދަސްކޮށް ނަފުސުގައި ހިންގަން ބޭނުންވެއެވެ. ސަބަބުތަކެއް ނެތިއެއް ނޫނެވެ. ބަހަވީ ޢިލްމުވެރިން އެއްބަސްވެލައްވާގޮތުގައި އެއްވެސް ބަހެއްގައި ހުންނަ އަސަރެއް އެބަހުގެ އަދަބިއްޔާތު ނޭނގި ދެނެއެއް ނުގަނެވޭނެއެވެ. ޅެންވެރިކަމަށް ލޯބިކުރެވެނީ އެހެންވެއެވެ. ޅެންވެރިއަކަށް ވަރަށް ފަސޭހައިން ބަހުގެ އަދަބަށް ވަދެވެއެވެ. ބަހުގެ އަސަރަށް ފީނައިގަނެވެނީވެސް ޅެމުގެ ތެރެއިންކަމަށް ވީތީ އަދަބާމެދު ފިކުރުކުރެވޭ ކޮންމެ ދިވެއްސަކުވެސް ޅެން ހަދާހިތްވަނީ އެހެންވެކަންނޭނގެއެވެ. "ޅެން ހަދަން އެނގުމަކީ އާއިލީކަމެއް" " ކޮންމެ ކޮންމެ މީހަކަށް ޅެންހަދާކަށް ދަހެއްނުވާނެ" "ތިޔަ ހުނަރު އެނގޭނީ އެވެނިރަށެއްގެ އެވެނި ބައަކަށް" "މަޒުމޫނުލިޔަން އެނގުނަސް ޅެންހަދާކަށް ނޭނގޭނެ" "ޅެންހަދަން ދަސްވާނީ އަހަރު ދެ އަހަރު މަސައްކަތްކޮށްގެން" "ޓަސްލައިފައި ޅެންހަދަން ދަސްވޭތަ؟" މިއީ ބައެއް މީހުންގެ ފިކުރުގައި ހިނގާ ވަސްވާސްތަކެވެ. މިކަމަށް ވިސްނާ މީހުނާމެދު ފިކުރުކުރެވޭގޮތެވެ. ދެވޭ ނުބައި ޚިޔާލެކެވެ. އެއްވެސް ޝައްކެއް ނެތެވެ. ޅެންހަދަން ބޭނުންވެގެން އެކަމާއުޅޭ ކޮންމެ ދަރިއަކަށް ޓަސްލާފައިވިޔަސް ޅެންހަދަން ދަސްވުމަކީ ނުވާނޭކަމެއް ނޫނެވެ. ކިތަންމެ ޝައްކެއް ވިޔަސް އަދި ބޯދާ ޚިޔާލުތަކުގައި ތިއްބަސް ޙަޤީޤަތް ވާނީ ޙަޤީޤަތަކަށެވެ. އެހެނީ ހިތްވަރާ ޢަޒުމާއެކު ކުރިމަތިލާ ކޮންމެ މީހަކަށް، ކުރިން ނުދަންނަ ބަހަކުން ވާހަކަދައްކަން ދަސްވުމަކީ ވަރަށް ފަސޭހައިން ވާނޭކަމެކެވެ. އެހެންކަމުން ޅެން ހަދަންވެސް ދަސްވުމަކީ ވާނޭކަމެކެވެ. މި ހުނަރު ލިބިގަންނަން އެދޭ މީހާ އެންމެ ފުރަތަމަ ޅެމަކީ ކޮބައިކަން ރަނގަޅަށް ދަސްކުރަންވާނެއެވެ. ބައިތަކީ ކޮބައިކަމާއި އޭގައި ހުންނަ ކާފިޔާ، ބަނޑުވައް، ފިލިކޯޅި، ވަޒަން، މުލައަކުރު، ޞަދުރު، ޢަޖުޒަކީ ކޮބައިކަން ބަލައިގަނެ، ޚިޔާލީ ފިކުރު މި ބައިތަކަށް ހުސްކުރަންވާނެއެވެ. ކަމުގެ ޝައުޤު އުފައްދައި ކަމާވާންވާނެއެވެ. ނިކަން ރަނގަޅު ޢަޒުމަކާއެކު ޅެން ހަދަން ދަސްކުރުމާ ކުރިމަތިލާށެވެ. އޭރުން މިއީ އެއްވެސްކަމެއް ނޫނެވެ. މިއީ އާދައިގެ ފެންވަރަށް (ބޭސިކް ލެވެލަށް) ޅެން ހަދަން ދަސްކޮށްދޭ ކޯހެކެވެ. ވީމާ މި ކޯހުގައި މައިގަނޑުގޮތެއްގައި ދަސްކޮށްދޭނީ ކިޔުމަށް ތަބާވެގެންނެވެ. މިއީ އާ އުކުޅަކާއެކު ދަސްކޮށްދޭ ކޯހެކެވެ. މި އުކުޅަކީ "ފަހިމަގު" އެވެ. ފަހިމަގު ތިއަރީއެވެ. މިހާތަނަށް ތަޖުރިބާ ކުރިގޮތުގައި ކާމިޔާބު އުކުޅެއްކަމުގައި މި ގޮތް ވެއެވެ. ނޭނގިތިބެ ކުޑަ ހިނދުކޮޅެއްގެތެރޭގައި ވަޒަނަކީ ކޮބައިކަން ދަސްވެ ވަޒަނަށް ބަސްތައް ފައްތަން ދަސްވާ ތިއަރީއެކެވެ. ނޭނގިތިބެ ޅެންވެރި ޚިޔާލަށް މީހާ ހޭނި މުޅި ހަށިގަނޑުގައި މި ރޫޙު ހިފައިދާ އުކުޅެކެވެ. މި ހުނަރުގެ އަލީގައި ތިޔަ އެކުވެރިޔާ ޅެން ހަދަން ދަސްކުރާށެވެ.\nވަޒަނަކީ ކޮބާ؟ ވަޒަނަކީ ޅެން އެ މިނަކުން ކިރައި ކިޔުން ހަމަކޮށްފައިވާ ބަރުދަނެވެ. އަޑާއި ރާގާއި މަޚުރަޖު އެ ބަރުދަނަށް ފެތުނީމާ ބުނާނީ އެހުރީ ވަޒަނަށް ފެތިފައިކަމުގައެވެ. ވީމާ މި ކޯހުގައި ފުރަތަމަ މި ދަސްކޮށްދެނީ ވަޒަނަށް ބަސް ފައްތާށެވެ. މިގޮތުން ބޭނުންކުރާނީ އަތާއި ފައިން އަދި ބޮލުން ބޭނުންކުރެވޭ ޢަމަލީ ކިޔުމެކެވެ. މި ބައިތު ވަނީ ވަޒަނަށް ކިޔާނަމަ ކިޔޭނޭގޮތަށް ބައިކޮށްފައެވެ. ފިލިގުނުމެއްމިކަމުގައި ނުވެއެވެ. ފިލި ގުނާނަމަ ޅެންހަދަން ދަސްވާނީ އުނިކޮށެވެ.\nކޮންފަދަނަސީ\tބެއްތޯއެމީ\tދޮންވެލިބިމެއް\tގައިލެއްވުމީ ހަންހާރަވެތި\tދިވެހިންގެމީ\tގިންތީތެރޭ\tހިމެނުއްވުމީ\nމިއީ ޔޫސުފް މުޙައްމަދު ފުޅުގެ ޅެމެއްގެ ބައިތެއް. ޅެމަކީ "ކޮންފަދަ ނަސީބެއްތޯއެމީ"\nމި ޅެމުގައި ބަސް ކިރަން ބޭނުންކޮށްފައިވަނީ "ހޯދާބަލާ" މި ވަޒަނެވެ. މި ވަޒަނުގެ އަށް ލަފުޒު ނުވަތަ ކިރުން މިއިން ކޮންމެ ބައިތެއްގައިވެއެވެ. ކޮންމެ ފޮޅުވަތެއްގައި ވަނީ ހަތަރު ކިޔުމެވެ. މުޅި ބައިތުގައި ވަނީ އަށް ކިޔުމެވެ. މި ފިލާވަޅުގައި ދައްކައިދީފައިވަނީ ވަޒަނުގެ އެންމެ ތައްގަނޑެކެވެ. ކިޔުންތެރިން ހަނދާންކުރަންވީކަމަކީ މިއީ ވަކި މަގުސަދެއްގައި ލިޔެފައިވާ ފޮތެއްކަމުގައިވާތީ އެހެން ތައްގަނޑުތަކަށް ނުދިޔައީކަމެވެ. ވަޒަނުގެ ލުއި ބަރުމިނަށް ބަލައި އެކި ގެތުމުން ހަދައިފައިވާ ތައްގަނޑުތައް ހުރެއެވެ. މިއީ އޭގެ ތެރެއިން ޅެން ހަދަން އަލަށް ދަސްކުރާ ކުދިބަޔަކަށް ފަސޭހަވާނެ އެއް ތައްގަނޑުކަމުގައިވާތީ މި ތައްގަނޑު އަޅުގަނޑު ޚިޔާރުކުރީއެވެ.\nކާފިޔާއަކީ ކޮބާ؟ ކާފިޔާއަކީ ނިންމުމެވެ. ދިވެހިން މިބައި ވަރަށް ފުރިހަމަކޮށް ހަމަކުރުމަށްވިސްނައެވެ. އެހެންކަމުން ދިވެހި އަދީބުން ކާފިޔާކަމުގައި ބަލައިގަންނަނީ ބައިތުތަކުގެ ނުވަތަ ކިޔުމެއްގެ ނުވަތަ ޞަދުރާއި ޢަޖުޒުގެ ނިމޭ އަކުރާއި ފިއްޔެވެ. މަތީގައި ލިޔެވުނު ބައިތުން ކާފިޔާ ދެނެގަންނަމާތޯއެވެ.\n...........................................މީ .......................................މީ ...........................................މީ .......................................މީ\nމަތީގައި އެ ވަނީ ބައިތުގައި ކާފިޔާ ހަމަކޮށްފައިވާ ގޮތެވެ. މިއީ ވަރަށް ފުރިހަމަ ބައިތުތަކުގައި ހުންނަގޮތެކެވެ. ގިނަ ޝާޢިރުން ބައިތުގެ މެދުތެރެއިން ކާފިޔާ އެއްގޮތެއް ނުކުރާނެއެވެ. ހަމައެކަނި ފޮޅުވަތުގެ ނިމުމުގައި އެއްގޮތްކުރުމެއް އޮތީމާ ޅެން ފުރިހަމަ ވާނެއެވެ. މިދެންނެވިގޮތަށް ހަދާނަމަ ކާފިޔާ އޮންނާނީ ތިރީގައިވާގޮތަށެވެ. ފަވާފައި ވާ އަކުރަށް ކަޅިއަޅާށެވެ. މިއީ ރަނގަޅު ރީތި ބައިތެކެވެ.\nޤައުމަށްޓަކައި\tދީނަށްޓަކައި\tކެރިގެން ޖިހާ\tދުކުރާނަ މޭ ފައުޅާއިސިއް\tރާއެއްގޮތަށް\tހުރިހާކަމެއް\tގެންދާނަ މޭ\nޅެން ހެއްދެވީ ފަޟީލަތުއްޝައިޚުލް އުސްތާޛު މޫސާ ފަތުޙީ ޅެމުގެނަން:ހިތުގެ ޢަޒުމް\nއިސްވެ ދިޔަ ބައިތުގައި ކާފިޔާ އެއްގޮތް ކޮށްފައިވަނީ ކޮންމެ ފޮޅުވަތެއްގެ ނިމުމުގައި އެކަންޏެވެ. މިއީ ޢާންމުކޮށް ޅެންވެރިން ޅެން ހަދާގޮތެވެ. މި ފެންވަރުގައި ޅެން ފުރިހަމަކުރުމީ އަދީބުން ބަލައިގަންނަ މޮޅުގޮތެކެވެ. ވީމާ ކޮންމެހެން މެދުން އެއްގޮތްކުރުމީ ލާޒިމްކަމެއް ނޫނެވެ.\nކޮންމެ ބައިތެއްގައި ކާފިޔާ އެއްގޮތް ކުރޭހެއްޔެވެ؟\nޅެމުގެ ބައިތުތައް ކާފިޔާއިން ގެތޭ ދެ ގޮތެއް ވެއެވެ. އެއްގޮތަކީ ޅެމުގެ ކޮންމެ ބައިތެއްގައި ކާފިޔާ އެއްގޮތްކުރުމެވެ. މިގޮތަށް ހަދާނަމަ ހުރިހާ ބައިތުގައި އެއްގޮތަށް ހުންނާކަށް ނުޖެހެއެވެ. އަންނަނިވި މިސާލަށް ބަލައިލާށެވެ. މިއީ މުޙައްމަދު ޖަމީލް ހައްދަވައިފައިވާ "ވާހަކަޅެން" ގެ ބައިތުކޮޅެކެވެ. "ދެން ވެގެން ދިޔައީ ވެގެން ދާނޭ ގޮތޭ އެންމެނަށް އެނގި ފައުޅުވެފައި ވާގޮތޭ ފައިދަށުން ދެމިގެން ހިގައްޖޭ ދޫލަތައް ހައިބަވެތި ކިސްރާގެ އަގުހުރި ކޮއިލުތައް ސާދަވަރަކަށް ރަސްކަލުންނަށްފަހު މުޅީން ތާޖުކޮޅު ދިޔައޭ ވެގެން ދެފަ ފާރިސީން ރޫމުގައި އޮތް ބަރު ދިޔައޭ ކުޑަވެގެން ތޫނުކަން ހަތިޔާރުގައި ނެތި ކޮށިވެގެން"\nމި ޅެމުގެ ކޮންމެ ބައިތެއްގައި ވަނީ ކާފިޔާ އެއްގޮތް ކޮށްފައެވެ. ނަމަވެސް ދޭދޭބައިތު އެއްގޮތްކޮށްފައެއް ނެތެވެ. މިއީ ކާފިޔާ އެއްގޮތްކުރާ އެއްގޮތެވެ. މިގޮތަށް ހަދާނަމަ ދޭދޭބައިތު އެއްގޮތްކުރުމީ ލަޒިމްކަމެއް ނޫނެވެ. މިގޮތަށް ކާފިޔާ ހަމަޖެއްސުމަކީ ވަރަށް މަދު ޝާޢިރަކު ވަރަށް މަދުން ބޭނުންކުރާ ގޮތެކެވެ. ވީމާ ތިޔަ ދަރިވަރުންނަށްވެސް މި އުސޫލަށް ޅެން ހެދިދާނެއެވެ.\nޅެމުގައި ކާފިޔާ ގަތައިފައި ހުންނަ ދެވަނަ ގޮތަކީ ޅެމުގެ ފުރަތަމަ ބައިތުގެ ޞަދުރާއި ޢަޖުޒުގެ ކާފިޔާ އެއްގޮތްކޮށްފައި ދެންހުރި ބައިތުތަކުގެ ޢަޖުޒު އެކަނި ފުރަތަމަ ބައިތާ އެއްގޮތަށް ބެހެއްޓުމެވެ. މީގެ މިސާލެއް ތިރީގައި ވަނީއެވެ. މިއީ ޅ. ނައިފަރު ޒަކަރިއްޔާ ހެއްދެވި ޅެމެއްގެ ފަސްބައިތެވެ.\nމި ޅެމުގެ ފުރަތަމަ ބައިތުގައި "ޔޭ" "ޔޭ" ލިޔެ ކާފިޔާ އެއްގޮތް ކޮށްފައިވެއެވެ. އަދި ދެންހުރި ކޮންމެ ބައިތެއްގެ ޢަޖުޒުގައި (ދެވަނަ ފޮޅުވަތުގައި) "ޔޭ" ލިޔެ ކާފިޔާ ފުރިހަމަކޮށްފައިވެއެވެ. މި ޅެމުގެ ފުރަތަމަ ބައިތު ފިޔަވައި އެއްވެސް ބައިތެއްގައި ޞަދުރާއި ޢަޖުޒުގެ ކާފިޔާ ގަސްތުގައި އެއްގޮތް ކޮށްފައެއް ނެތެވެ. މިއީ އެންމެ ގިނަ ޝާޢިރުން ޅެން ހަދާއިރު ކަފިޔާ ހަމަޖައްސާގޮތެވެ. ތިޔަދަރިވަރުން ބޭނުންނަމަ މިގޮތަށް ޅެން ހަމަޖެއްސިދާނެއެވެ.\nދިވެހިބަހުގެ އަޑުތަކުގެ ތެރޭގައި ދުނިޔޭގެ އެހެން ބަސްބަސްފަދައިން ގިނަ އަޑުތަކެއް އެކުލެވެއެވެ. ދިވެހިބަހުގައި އެ އަޑުތައް ރަމްޒުކުރަނީ ތާނައިގެ ފިލިތަކެވެ. މިތާނގައި މި ލިޔެލަނީ ދިވެހިއަޑުތައް ފާހަގަކުރުމަށް ލިޔެ އުޅޭ ފިލިތަކާއި އެ ފިލިތަކުގެ ބަރުދަނެވެ. ދިވެހިބަހުގެ އަޑުތައް ރަމްޒުކުރާ ފިލި ދެނެގަތުމީ ޅެންހަދާ ކުދިންނަށް ފަސޭހަވާނޭކަމެކެވެ. މި ތަނުގައި މި ބަޔާންކުރުމުގައި ފިކުރުކޮށްފައިވަނީ އަޑު މަޚުރަޖަށެވެ.\nބަނޑުވައް: ބަނޑުވަކަކީ ބައިތުތަކުގެ ފެށުންތައް ނުވަތަ ޞަދުރާއި ޢަޖުޒުގެ ފެށުމެވެ. ދިވެހި ޅެންވެރިން މާނަކުރާގޮތުގައި އެއިން ކޮންމެ ފެށުމެއްގައި ފާޅުކުރާ ދެވަނަ އަޑެވެ. މި ބައި ފުރިހަމަކުރުމީ ޅެން ކިޔުމުގެ އަދަބު އަސަރުގަދަކޮށްދޭ ސިފައެކެވެ. ދިވެހި ޅެމުގައި މިބައިވެސް އެއްގޮތްކުރުމުގައި ނުވަތަ އެމުނުމުގައި ދެ ފިކުރެއް ބޭންކުރެއެވެ. އެއީ ބަނޑުވައް އެއްގޮތްކުރުމާއި ނުކުރުމެވެ. މިގޮތްވަނީ ކިހިނެއްކަން "ދެމޭފިލީގެ ނުފޫޒުގައި ބަނޑުވަކާއި ކާފިޔާ މިނިވަންވުން" މި ސުރުޚީގެ ދަށުގައިވާނެއެވެ. ބަނޑުވައް އެއްގޮތްކުރުމުގައި ބޭނުންކުރާ ފިކުރާމެދު އަންނަނިވި ދެ ޅެމަށް ވިސްނަވައިލައްވާށެވެ.\nސާދަވަރަކަށް ރަސްކަލުންނަށްފަހު މުޅީން ތާޖުކޮޅު ދިޔައޭ ވެގެން ދެފަ ފާރިސީން ރޫމުގައި އޮތް ބަރު ދިޔައޭ ކުޑަވެގެން ތޫނުކަން ހަތިޔާރުގައި ނެތި ކޮށިވެގެން" - މުޙައްމަދު ޖަމީލް ހައްދަވައިފައިވާ "ވާހަކަޅެން" ގެ ދެ ބައިތު-\nމި ދެބައިތުގައިވެސް ބަންޑުވައް އެއްގޮތްކޮށްފައެއް ނުވެއެވެ. މިއީ މުލައަކުރުގައި ދެމެފިލި އޮތުމުން ލިބޭ ފުރުސަތެކެވެ. ދެމޭފިލީގެ ގޮތުގައި ބެލެވޭ "އާ އީ އޫ އޭ އޯ" ގެ ފިއްޔެއް މުލައަކުރުގައި އޮތުމުން އަޑު ފާޅުކުރާއިރު ދެވަނަ ޙާލަތުގައި ނުކުންނާނި އެއްއަޑެއްކަމުގައި ބަހަވީގޮތުން ބެލެވެއެވެ. އެހެންކަމުން ދެވަނަ އަކުރުން އެއަޑު އެއްގޮތްކުރަން ނުޖެހެނީކަމުގައި އަޅުގަނޑު ޤަބޫލުކުރަމެވެ. މި ބައިތުކޮޅަށްވެސް ވިސްނަވައިލައްވާށެވެ.\nމި ބައިތުކޮޅުގެ ތެރެއިން ފަހު ދެ ބައިތުފިޔަވައި ދެން ހުރި ހުރިހާ ބައިތެއްގައި ވަނީ ބަނޑުވައް އެއްގޮތް ކުރައްވައިފައެވެ. އެއީ އެ ބައިތުތަކުގެ ބައިތައް ކުރުފިލިން ފަށައިފައިވާތީއެވެ. މުލައަކުރުގައި ކުރު ފިލި ވާތީއެވެ. މި ޅެމުގެ ފަހަތުން ދެވަނަ ބައިތުގައި ބަނޑުވައް އެއްގޮތް ކޮށްފައި ނުވަނީ އޮޅުމަކުން ނުވަތަ ގަސްތުގައިކަމަށް ވެދާނެއެވެ. ނަމަވެސް އެބައިތަކީ ބަނޑުވައް އެއްގޮތްކުރަންޖެހޭ ބައިތެކެވެ. އެއީ މުލައަކުރުގައި ދެމޭ ފިއްޔެއް ނެތީމައެވެ. ޅެމުގެ ފަހު ބައިތު ރަނގަޅެވެ. އެ ބައިތުގައި ބަނޑުވައް އެއްގޮތްކުރާކަށް ނުޖެހެއެވެ. އެއީ އެ ބައިތުގެ ފެށުންތަކުގައި އޯބޯފިލި އޮތީމައެވެ. އެއީ ދެމޭފިއްޔެއްކަމުގައިވާތީއެވެ.\nކުރު ފިއްޔާއި ދެމޭފިއްޔަކީ ކޮބާ؟\nކުރުފިލި:\tއަ އި އު އެ އޮ އް (ބަރުދަނީ 1 ދެމުން) (ބައެއް ލަފުޒުތަކުގައި ސުކުނަކަށް ބަރުދަނެއް ނުލިބޭނެ) ދެމޭ ފިލި:\tއާ އީ އޫ އޭ އޯ އައި އައު އައެ އައޮ އިއު (ބަރުދަނީ2ދެމުން) ކިޔުމުން ދެމޭ:\tބައެއް ސުކުން ކިޔުމުގައި ނިވާވާ:\tބައެއް ސުކުން "ޗާންދަނީ"\nފެންވަރު ރަނގަޅު ދިރާސާތައް ކޮށްފިނަމަ ފިލިތައް އެމުނުމުގައި ފިލި ޖެހޭ އަކުރުގެ ގޮތުން ފިލީގެ ބަރުދަނަށް ބަދަލުއަންނަކަން ހޯދިދާނެއެވެ. ނަމަވެސް މި ހިސާބުން މިފޮތަށް މި މަޢުލޫމާތު ފުދޭކަމުގައި ބަލައި ނިންމައިލާނަމެވެ.\nދެމޭފިލީގެ ނުފޫޒުގައި ބަނޑުވަކާއި ކާފިޔާ މިނިވަންވުން ކާފިޔާ އާއި ބަނޑުވައް ހަމަޖެއްސުމުގައި ދެމޭ ފިއްޔަކީ ޚާއްސަކޮށްލެވޭ ފިލިތަކެކެވެ. ބައެއް ޝާޢިރުން ޅެން ހައްދަވާ އިރު ކާފިޔާ އެއްގޮތްކުރަންޖެހޭ ތަންތަނުގައި ދެމޭފިލި (އާ އީ އޫ އޭ އޯ) ހުރިނަމަ އަކުރު އެއްގޮތް ނުކޮށްވެސް ހުރެއެވެ. އެއީ ކިޔުމުގައި އަޑުން އެއްގޮތް ވާތީކަމަށް ބެލެވެއެވެ. ހަމަ އެހެންމެ ބަނޑުވައްއަކުރު އެއްގޮތްކުރުމުގައިވެސް މުލައަކުރުގައި (މުލައަކުރަކީ ކޮންމެ ފެށުމެއްގެ ފުރަތަމަ އަކުރު) ދެމޭފިލި އޮތްނަމަ މި ފިކުރު ބޭނުންކުރެއެވެ. މުލައަކުރުގައި ދެމޭފިލީގެ ތެރެއިން އާ، އީ، އޫ، އޭ، އޯ، އައިސްފައިވާނަމަ ބަނޑުވައްއަކުރު އެއްގޮތްކޮށްފައެއް ނުހުރެއެވެ. މިއީ ޢަރަބި އުސޫލުގައި މި ފިލިތައް އެމަގަށް ލިޔާނަމަ އެކުރުވެސް ފެންނާނީ އެއް ގޮތަކަށްކަމުގައެވެ. މިއީ އެ ބަހުގެ ނުފޫޒެއްކަމުގައި ވުމީ ގާތްކަމެކެވެ.\nޅެމުގެ މާނަ "ޅެމުގެ މާނަ އޮންނާނީ ޅެންވެިރޔާގެ ބަނޑުގައެވެ" މިއީ ބައެއް ލިޔުންތެރިންގެ ކިބައިން އެނގެމުންދާ ފިކުރެކެވެ. ނަމަވެސް މިއީ މޮޅުޅެމެއްގެ ސިފައެއް ނޫނެވެ. މިއީ ދެރަޅެމުގެ ސިފައެއްވެސް ނޫނެވެ. މިއީ ބައެއް ޅެމުން ފާޅުވާ ސިފައެކެވެ. ރަނގަޅު ގޮތަކީ ޅެމުން ބުނެދޭ އެއްޗެއް ކިޔުންތެރިންނަށް ދޭހަވުމެވެ. ޚާއްސަކޮށް އެ ޅެން އަމާޒުކުރާ ބަޔަކަށް އެ ޅެމުގައި ބުނާ ވާހަކަ މޭރުން ވުމެވެ. ޢާންމުކޮށް ޅެން ވެރިން މާނަ ހަމަޖައްސާގޮތްގޮަތަށް ބަލައި އަލަށް ޅެންވެރިކަމަށް ވިސްނާ އަދީބުންގެ ޅެމުގައި މާނަ ހަމަޖެއްސުމަށް ޚިޔާލުދެމެވެ. މި އުސޫލަށް ބަލާނަމަ ދޭނޭ ނަސޭހަތަކީ މިއީއެވެ. ތިމާހަދާ މުޅި ޅެމުން ކޮންމެވެސް ވާހަކައެއް ބުނަންވާނެއެވެ. މިގޮތުން ބުނެދޭ ވާހަކައިގެ މަޢުލޫމާތު ގެނެސްދިނުމުގައި ކޮންމެ ބައިތަކުންވެސް ކުރު ވާހަކައެއް ބުނެދޭންވާނެއެވެ. އެ ބައިތުގެ ޢިބާރާތުން ޖުމުލައެއް ހެދެންވާނެއެވެ. ނޫނީ ކޮންމެ ބައިތެއްގެ ކޮންމެ ފޮޮޅުވަތަކުން ޖުމުލަ މާނައެއް ބުނެދޭންވާނެއެވެ. ބޭނުންނަމަ ކޮންމެ ދޭދޭ ބައިތަކުންވެސް މާނައެއް، ޢިބާރާތެއް ފާޅުކުރެވިދާނެއެވެ. އަދި އެހެންގޮތަކަށްވެސް މާނަ ހާމަކުރެވިދާނެއެވެ. އެއީ ޅެމަށް ޖުމުލަ ސުރުޚީއެއް ދިނުމެވެ. އެއަށްފަހު އެ ސުރުޚީއިން ބައިތުތަކުގެ މާނަ ފުރިހަމަކުރަމުންދިއުމެވެ. ކޮންމެ ބައިތެއްގައިވެސް ބުނެދޭ ކުރު ވާހަމަ ނިންމުމުގައި ސުރުޚީއާ ނުލައި ރަނގަޅު ޖުމުލައެއް ނުނެރެވޭނެއެވެ. އެގޮތަށް ހެދުމުންވެސް މާނަ ނެރެވޭނަމަ އެއީ ރަނގަޅުގޮތެކެވެ. ނަމަވެސް ޅެން ހެދިމީހާގެ ގާތަށް ގޮސްގެން ނޫނީ އެ ޅެމުގެ މާނަ ނުރެވޭނަމަ އެޅެމުގެ އަމާޒަށް ދަތުރުނުކުރުމަކީ ގާތްކަމެކެވެ.\nޅެމުގައި މަޢުލޫމަތު ހިމެނުން "ޅެމުގެތެރޭގައިވެސް މަޢުލޫމަތު ގެނެސްދޭ ޅެމާއި ހަމައެކަނި ފޮނިބަސްތަކެއް ކިޔައިލާ ޅެން ހުރެއެވެ. ޤައުމީ ދީނީ އިޖުތިމާޢީ ދާއިރާތަކުން ދުނިޔެއަށް ނެވާލާ ކޮންމެ ޅެމަކުން މަޢުލޫމަތު ގެނެސްދިނުމަކީ އެ ޅެމުގެ ހައިބަތާއި ޤަދަރު އުފުލިގެން ދާނޭކަމެކެވެ. އެހެންކަމުން ކުޅަދާނަކަން ހޯދައިގެން މަޢުލޫމަތު ހިމެނުމަށް ސަމާލުކަން ދޭންވާނެއެވެ. (ނިމުނީ) 2006\nدانلود آهنگ جدید دانلود آهنگ دانلود موزیک دانلود قسمت دهم سریال عاشقانه\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ6ޖޫން 2017، 17:12 ގައެވެ.


Everton kureegai, Bielsa ge Leeds in Manchester City hifahahttaifi | Mihaaru\nސިޓީގެ ޑިބްރޭނާ (ކ) ހުއްޓުވަން ލީޑްސްގެ ފިލިޕްސް މަސައްކަތްކުރަނީ.-- ފޮޓޯ: އޭއެފްޕީ\nއެވަޓަން ކުރީގައި، ބިއެލްސާގެ ލީޑްސް އިން ސިޓީ ހިފަހައްޓައިފި\n04 އޮކްޓޯބަރ 2020 - 10:353comments\nލަންޑަން (އޮކްޓޫބަރު 4) - އިނގިރޭސި ޕްރިމިއާ ލީގުގައި ރޭ ބްރައިޓަން އަތުން 4-2 އިން މޮޅުވެ އެވަޓަން އިން ސައްތަ އިން ސައްތަ ރެކޯޑް ދަމަހައްޓައި ލީގުގެ އެއް ވަނަ އަށް ޖެހިލިއިރު، ތަޖުރިބާކާރު ކޯޗު މާސެލޯ ބިއެލްސާގެ ލީޑްސް ޔުނައިޓެޑުން 1-1 އިން މެންޗެސްޓާ ސިޓީއާ އެއްވަރުކޮށްފި އެވެ.\nމި ފަހަރު ލީގުގައި މިހާތަނަށް ކުޅުނު ހަތަރު މެޗުން ކާލޯ އަންޗެލޮޓީގެ ކޯޗުކަމުގައި ކުޅޭ އެވަޓަން މޮޅުވިއިރު، މިއީ އެ ކްލަބުން މިދިޔަ 50 އަހަރު ތެރޭ ހަތަރު މޮޅާ އެކު ލީގު ފެށި ފުރަތަމަ ފަހަރެވެ. އެވަޓަން އެއް ވަނައިގައި އޮތީ 12 ޕޮއިންޓާ އެކު އެވެ. ދެ ވަަނައިގައި އޮތް ލެސްޓާ ސިޓީ އާއި ތިން ވަނައިގައި އޮތް ލިވަޕޫލަށް ތިން މެޗުން ލިބުނީ ނުވަ ޕޮއިންޓެވެ. މިއަދު ލިވަޕޫލާއި ލެސްޓާ ކުޅޭ މެޗުތަކަށް ފަހު ލީގުގެ ފުރަތަމަ ތިން މަގާމަށް ބަދަލުތަކެއް އައުމުގެ ފުރުސަތު އެބައޮތެވެ.\nއެވަޓަންގެ ގުޑިސަން ޕާކުގައި ކުޅުނު މި މެޗު ފަށައިގެން 16 ވަނަ މިނިޓްގައި އެވަޓަން އަށް ލީޑުނަގައިދިނީ މި ވަގުތު ތަފާތު ފޯމެއްގައި ހުރި ޒުވާން އިނގިރޭސި ފޯވާޑް ޑޮމިނިކް ކަލްވެޓް-ލެވިން އެވެ. އޭނާ މި ގޯލު ޖެހީ ބޮލުންނެވެ. ބްރައިޓަން އިން 41 ވަނަ މިނިޓްގައި އެއްވަރުކުރީ ނީލް މޯޕޭ ޖެހި ގޯލުންނެވެ. މިއީ އެވަޓަންގެ ކީޕަރު ޖޯޑަން ޕިކްފޯޑް ހެދި ގޯހަކުން މޯޕޭ ޖެހި ގޯލެކެވެ.\nފުރަތަމަ ހާފު ނިމުމުގެ ކުރިން އެވަޓަން އަށް ލީޑުނަގައިދިނީ ހަމޭސް ރޮޑްރިގޭޒް ނަގައިދިން ހިލޭ ޖެހުމަކުން ޔެރީ މީނާ އެވެ. ދެ ވަނަ ހާފްގައި ހަމޭސް ވަނީ އިތުރު ދެ ގޯލު ޖަހައި އެވަޓަންގެ ލީޑުފުޅާކޮށްދީފަ އެވެ. އިތުރު ވަގުތުގައި ބްރައިޓަންގެ ދެ ވަނަ ގޯލު ޖެހީ ޔްވެސް ބިސޫމާ އެވެ.\nއެވަަޓަންގެ ހަމޭސް ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nއަންޗެލޮޓީ ބުނީ މިއީ އޭނާ އުއްމީދުކުރި ވަރަށް ވުރެ ވެސް ރަނގަޅު ފެށުމެއް ކަމަށާއި މި ފޯމު ދަމަހައްޓަން އޮތް ޗެލެންޖް އޭނާ އަށް ވަރަށް ޝައުގުވެރިކަމަށެވެ. އެވަޓަން ދެން ކުޅޭ މެޗުގައި ބައްދަލުކުރާނީ އެންމެ ފަހުގެ ޗެމްޕިއަން ލިވަޕޫލާ އެވެ.\nލީޑްސްގެ އެލަން ރޯޑްގައި ކުޅުނު މެޗުގައި ސިޓީ އަށް ލީޑުނަގައިދިނީ މެޗުގެ 17 ވަނަ މިނިޓްގައި ރަހީމް ސްޓާލިންނެވެ. ފުރަތަމަ ހާފުގައި ލީޑްސް އަށް އެއްވަރުކޮށްދޭން ސްޓުއާޓް ޑަލަސް އާއި ލޫކް އޭލިން އަށް ލިބުނު ފުރުސަތުތަކުން ފޮނުވާލި ބޯޅަ ސިޓީގެ ބްރެޒިލް ކީޕަރު އެޑަސަން މޮރާއެސް ވަނީ މަތަކޮށްފަ އެވެ.\nދެ ވަނަ ހާފްގެ ކުރީކޮޅުގައި ލީޑްސް އިން ދެ ބަދަލު ގެނެސް ކުޅުން ރަނގަޅުކުރި އެވެ. އެގޮތުން އެ ޓީމުން ވަނީ އިއާން ޕޮވޭޑާ އާއި ރޮޑްރީގޯ މޮރޭނޯ ކުޅެން އަރުވައިފަ އެވެ. ލީޑްސް އަށް އެއްވަރުކޮށްދިން ގޯލު ޖެހީ 59 ވަނަ މިނިޓްގައި ރޮޑްރީގޯ އެވެ. މިއީ ސިޓީގެ ކީޕަރު އެޑަސަން އަތުން ދޫވި ބޯޅައެއް ހޯދައިގެން ރޮޑްރީގޯ ޖެހި ގޯލެކެވެ. ލީޑްސް އަށް ލީޑުނަގައިދޭން ރޮޑްރީގޯ ބޮލުން ޖެހި ބޯޅަ އެޑަސަން ވަނީ ހުއްޓުވައިފަ އެވެ.\nބަދަލުތައް ގެނެސްގެން ސިޓީން ވެސް މޮޅުވާން ގިނަ މަސައްކަތްތަކެއް ކުރި އެވެ. އެ ގޮތުން ސްޓާލިން އާއި ބެނާޑޯ ސިލްވާ އަދި ރިޔާދު މާރޭޒް ޖެހި ބޯޅަތައް ދިޔައީ ގޯލާ ސީދާނުވެ އެވެ.\nމެޗުގެ ތެރެއިން ލީޑްސްގެ ކޯޗު ބިއެލްސާ (ކ) އާއި ސިޓީގެ ކޯޗު ގާޑިއޯލާ ކުޅުންތެރިންނަށް ބުނެދެނީ.-- ފޮޓޯ: އޭއެފްޕީ\nސިޓީގެ ކޯޗު ޕެޕް ގާޑިއޯލާ ބުނީ ބިއެލްސާ އަކީ ވިސްނުންތެރި މޮޅު ކޯޗެއް ކަަމަށާއި އޭނާގެ ކޯޗުކަމުގައި ލީޑްސް ކުޅޭ ސްޓައިލުންނާއި އެ ޓީމާ ދެކޮޅަށް މި ފަހަރު މިހާތަނަށް ކުޅުނު ޓީމުތަކަށް ވެސް ކުރިމަތިވި ޗެލެންޖުން އެނގެނީ ބިއެލްސާގެ ތަފާތުކަން ކަމަށެވެ.\n"ފުރަތަމަ މިނިޓުން ފެށިގެން އަހަންނަށް މި ޗެލެންޖް އިހުސާސްވެއްޖެ. މިއީ ވަރަށް އުނދަގޫ މެޗެއް. ބިއެލްސާ އޭނާގެ ތަފާތު ދައްކައިފި،" އޭނާ އަށް ކޯޗަކަށް ވުމަށް ބޮޑު އެހީތެރިކަމެއް ފޯރުކޮށްދިން ބިއެލްސާއާ ބެހޭގޮތުން ގާޑިއޯލާ ބުންޏެވެ.\nލީގުގައި ޗެލްސީ ކުޅުނު މެޗުން ވަނީ ދެ ވަނަ ހާފްގެ ގޯލުތަކާ އެކު 4-0 އިން ކްރިސްޓަލް ޕެލަސް ބަލިކޮށްފަ އެވެ. ޗެލްސީ އަށް ލީޑުނަގައިދިނީ މި ސީޒަނުގައި އެ ޓީމާ ގުޅުނު އިނގިރޭސި ވާތުބެކް ބެން ޗިލްވެލް އެވެ. ލީޑުފުޅާކޮށްދިން ގޯލު ޖެހީ ފްރާންސްގެ ޑިފެންޑަރު ކާޓް ޒޫމާ އެވެ. މިއީ ޗިލްވެލް ނަގައިދިން ހުރަހަކުން ޒޫމާ ބޮލުން ޖެހި ގޯލެކެވެ. ޗެލްސީގެ ފަހު ދެ ގޯލު ދެ ޕެނަލްޓީން ކާމިޔާބުކުރީ އިޓަލީގެ މިޑްފީލްޑަރު ޖޯޖީނިއޯ އެވެ.\nއިތުރު ލިޔުންތައް މެންޗެސްޓާ ސިޓީ ޗެލްސީ އިންގްލިޝް ޕްރިމިއާ ލީގް އެވަޓަން\nލިވަޕޫލް-އެވަޓަން އެއްވަރު، ޗެލްސީ ފުރުސަތު ނަގާލައިފި


India Ge Gaumee Airline Gahnaane Meehaku Nuvi - Vaguthu\nއިންޑިއާގެ ގައުމީ އެއާލައިން ގަންނާނެ މީހަކު ނުވި\n2 އަހަރު ކުރިން ( ޖޫން 1, 2018 )\nއިންޑިއާގެ ގައުމީ އެއާލައިން ކަމަށްވާ އެއާ އިންޑިއާ ވިއްކާލުމަކީ އިންޑިއާ ސަރުކާރުން މިއަހަރު އިޤުތިޞާދީ ގޮތުން ހާސިލް ކުރަން އެންމެ ބޭނުންވާ ކަންތަކެވެ. އެހެންކަމުން އިންޑިއާގެ ގައުމީ އެއާލައިން ގަންނަން ބޭނުންވާ ފަރާތްތަކަށް ބިޑް ކުރުމުގެ ފުރުސަތު ހުޅުވާލިއެވެ. ނަމަވެސް އިއްޔެ ބިޑް ކުރުމުގެ މުއްދަތު ހަމަވިއިރު ވެސް އެއްވެސް ފަރާތަކުން ބިޑް ހުށަހަޅާފައެއް ނުވެއެވެ.\nއިންޑިއާ ސަރުކާރުން ހުށަހަޅާފައި ވަނީ އެންމެ ބޮޑުވެގެން އެއާލައިންގެ 76 އިންސައްތަ ހިއްސާ ވިއްކާލުމަށެވެ. ބިޑް ހުށަހަޅާނެ ފަރާތެއް ނުވުމުން މިހާރު ވަނީ ބިޑް ހުށަހެޅުމުގެ މުއްދަތު އިތުރުކޮށްފައެވެ.\nމިހާރު ގެއްލުމުގައި ހިންގަމުން ގެންދާ އެއާ އިންޑިއާ އަށް ދިމާވެފައިވާ އެންމެ ބޮޑު މައްސަލައަކީ ވާދަވެރި އެއާލައިންތައް ކަމަށްވާ ސްޕައިސް ޖެޓް އާއި އިންޑިގޯ އާއި ވާދަކުރެމުގައި ކުންފުނި ފެއިލް ވުމެވެ. ނަމަވެސް އަދިވެސް އެއާ އިންޑިއާ އަކީ ބޮޑު އާމްދަނީއެއް ހޯދާ ކުންފުންޏެކެވެ.\nއެއާ އިންޑިއާ އަކީ 2026 ވަނަ އަހަރު އަންނަ އިރު ދުނިޔޭގެ ތިން ވަނަ އަށް އެންމެ ބޮޑު އެއާލައިނަށް ހެދި ދާނެ ކަމަށް ތަޖުރިބާކާރުން ބުނެއެވެ. ނަމަވެސް އިންވެސްޓަރުން އެއާލައިނާއި މެދު ޝައުގުވެރިކަން ނެތީ ކުންފުނީގެ ބޮޑު ދަރަނީގެ ސަބަބުންނެވެ. އެއާ އިންޑިއާގެ ދަރަނި މިހާރު ހަތް ބިލިއަން އެމެރިކާ ޑޮަލަރަށް އަރައެވެ. އިންޑިއާ ސަރުކާރުން ބޭނުންވަނީ ކުންފުނީގެ ހިއްސާ ގަންނަ އިންވެސްޓަރަކު އޭގެ ތެރެއިން ފަސް ބިލިއަން ޑޮލަރުގެ ދަރަންޏާއި ހަވާލުވާށެވެ. މީގެ އިތުރުން ތަޖުރިބާކާރުން ލަފާކުރާ ގޮތުގައި ކުރިއަށް އޮތް ދެއަހަރު ތެރޭގައި ވެސް އެއާ އިންޑިއާ އަށް ދެބިލިއަން ޑޮލަރުގެ ދަރަނި އިތުރުވާނެއެވެ.\nއިންޑިގޯ އިން އެއާ އިންޑިއާ ގަންނަން ޝައުގުވެރިވި ނަމަވެސް އިންޑިގޯގެ ހުށަހެޅުމަކީ އެއާ އިންޑިއާ ހަމައެކަނި ބައިނަލްއަޤުވާމީ ދަތުރުތަކަށް ހާއްސަ ކުރުން ކަމަށް ވާތީ އިންޑިއާ ސަރުކާރުން ވަނީ އެކަމަށް ދެކޮޅު ހަދާފައެވެ.\n17 ގަޑިއިރުގެ ފްލައިޓް ދަތުރެއް އެއާ އިންޑިއާއިން ފަށައިފި، ޕައިލެޓުންނަށް ތިބީ އަންހެނުން\nއެއާ އިންޑިއާގެ ޝެޑިއުލް ދަތުރުތައް ރާއްޖެއަށް ފަށައިފި\nޖޫން 1, 2018 12:22\nއިންޑިޔާވެސް ޗައިނާޔަށް ވިއްކާލާ!\nޖޫން 1, 2018 14:12\nއިންޑިޔާގެ އަސްލު ފެންވަރު ތި ފެންނަނީ ...\nޖޫން 1, 2018 15:56\nއެމްޑީޕީ ވެރިކަމުގައި އޮތްނަމަ ދޯ؟! އަންނި ތިޔަ އެއަރލައިން ގަންނާނެ\nޖޫން 2, 2018 16:08\nކަލޯ މޮޅު އިގުތިސޯދީ މާހިރު ގެންގޮސްގެން ތިތަން ކޮޅަށް ޖަހަންވީނުން ؟\nޖޫން 1, 2018 18:53\nއިންޑިޔާއަށް ބައެއް ކަހަލަ ކަންކަމު ދާ މީހުންނަށް އެއާ އިންޑިޔާއިން ޓިކެޓު ނަގަން ވެސް އެބަމަޖުބޫރުކުރޭ. އަމިއްލަޔަށް ޓިކެޓު ނަގާ މީހުންނަށްވެސް. ދިއްލީގައި ހިންގާ 'ފޮސްވާލު' ނަމަކަށް ކިޔާ ބަޔަކު ހަމަގައިމުވެސް އެކަން އެބަކުރޭ. މަގްސަދަކީ ލާރިގަނޑެއް ހޯދުން. ހޯދުނުހާ ގޮތަކަށް.\nޖޫން 2, 2018 16:07\nދެން އަންނިއޭ ކިޔާފަ ކޮމެންޓު ނުކޮށް މިހިރަ އިކޮނޮމިސްޓު ގެންގޮސްގެން ތިތަން ހަމަޔަކަށް އަޅުވަން އުޅެބަލަ ؟ ގައިމު އަވަށްޓެރިންނަށް ކަމެއް ކޮށްދެވުނީނުން\nޖޫން 2, 2018 22:05\nޙަމަ ޢަނި ކަޑަ!! ???


BREAKING: Abdhuhraheem Aa Eyna Ge Anbikanbalun Covidah Fassi - Vaguthu\nއަބްދުއްރަހީމާއި އޭނާގެ އަނބިކަނބަލުން ކޮވިޑަށް ފައްސި\n5 މަސް ކުރިން ( މެއި 21, 2021 )\nއަބްދުލްރަހީމް އަބްދުﷲ (އަދުރޭ) ވާހަކަ ދައްކަވަނީ – ވަގުތު އިމޭޖްސް: މުހައްމަދު ހައްޔާން\nޕީއެންސީގެ ލީޑަރު އަދި ރައްޔިތުންގެ މަޖިލިހުގެ ކުރީގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ އާއި އޭނާގެ އަނބިކަނބަލުން ދިޔާނާ ހުސެއިން ކޮވިޑް-19 އަށް ފައްސިވެއްޖެއެވެ.\nއަބްދުއްރަހީމާއި އޭނާގެ އަނބިކަނބަލުން ކޮވިޑަށް ފައްސިވި ކަން އެނގުނީ މިއަދުގެ ވަގުތެއްގައެވެ.\nއަދުރޭ "ވަގުތަށް" ވިދާޅުވީ "މި ބަލިމަޑުކަން ލައްވާލައިގެން" އުޅޭ ކަމަށެވެ. އަދި ދެ ބޭފުޅުން ފަރުވާ ހޯއްދަވަނީ ގޭގައި ތިބެގެން ކަމަށާއި ދެ ބޭފުޅުންގެ ހާލުވެސް އަދި ރަނގަޅު ކަމަށް އަބްދުއްރަހީމް ވިދާޅުވިއެވެ.\nއަދުރޭއަކީ ހައި ރިސްކް ބޭފުޅެކެވެ. ދިމާވި ހިތުގެ މައްސަލައަކާ ގުޅިގެން އަދުރޭ ވަނީ އޭނާގެ ހިތަށް ޕޭސް މޭކަރެއް ލައްވައިފައެވެ.\nއަދުރޭ އަކީ މިހާރު އިދިކޮޅު ސިޔާސީ ހަރަކާތްތައް ހިންގުމުގައި އެންމެ އިސްކޮށް ހަރަކާތްތެރިވަ ވަޑައިގަންނަވާ ލީޑަރެވެ. ސިޔާސީ ހަޔާތް ފެއްޓެވީ ވެސް ކުރީގެ ރައީސް އަބްދުﷲ ޔާމީންއާ އެކުގައެވެ. ރައީސް ޔާމީނާ އެކު ސިޔާސީ ޕާޓީއެއް އުފައްދަވަން ތިން ފަހަރެއްގެ މަތިން އުޅުއްވިއެވެ. ޕީއޭގެ ފަހުން ޕީޕީއެމް، އަދި ދާދި ފަހުން ޕީއެންސީ އުފެއްދެވުމުގައި ވެސް އިސްކޮށް ހުންނެވި އެއް ބޭފުޅަކީ ވެސް އަދުރޭއެވެ.\nމެއި 21, 2021 14:08\nކޮރޯނާ ގޯ ކިޔާފަ ހަވީރު މުޒާހިރާ އެއް ޖައްސާ ...... ރަގަޅު ވާނެ\nމެއި 21, 2021 15:42\nއައްޗީޑި. ކަލޭމެންގެ އިންޑިއާ މީހުން ކުރާ ކަންތަކޭ އެއީ. ކޮރޯނާ ގޯ. ދެންވެސް އިންޑިއާ މީހުން ވައްދާތި މިތަނަށް\nމެއި 21, 2021 14:17\nދުވަސްކޮޅަކަށް މާލެ އަމާންވާނެ ހެން ހީވަނީ.. އަވަސް ސިފާއަކަށް އެދެން\n13 ގަނޑު ޓިނު\nމެއި 21, 2021 14:25\nއަދުރޭމެން މިޔޮންހުރިހާ ދުވަހުގޮވީ މިރާއްޖެޔަކު ކޮރޯނާއެއްނެތޭ ޓީ ވީ ޗެނަލް 13 ގައި ކަރުން ހަންދާވަރައް އެގޮވާނަގަނީ ސަރުކާރު ދަމަހައްޓަން ވެގެން ދައްކާވާހަކަޔެކޭ ކޮރޯނާ ޔަކީ ދެން މިރާއްޖޭގަނެތް އެއްޗެއް ހިސާބް ޓީޗަރައް ޖެހުނީ ކިހިނެތްބާ އަނެއްކާ ބޭރު ގައުމަކައްދިޔައީބާ ؟\nމެއި 21, 2021 14:57\nޚިޔާލުތަފާތުކުރުންތައް އެއްކިބާކޮށް، އަދުރޭގެ ދެމެފިރިކަނބަލުންނަށް ވަރަށް އަވަސް ޝިފާއެއް މިންވަރުކޮށްދެއްވުމަށްއެދި ﷲ އަށް ދުޢާ ދަންނަވަން. މިފަދަ ނުރައްކާތެރި ބައްޔެއްގަ ދިވެހި އެއްވެސް ރައްޔިތަކު އަޅުގަނޑުމެންނާއި ވަކިވެގެން ދިއުމަކީ ވަރަށް ހިތާމަހުރި ކަންކަން.\nމެއި 21, 2021 15:13\nމެއި 21, 2021 15:26\nއަވަސް ސިފާއަކަށް އެދެން\nމެއި 21, 2021 15:57\nސިޔާސީ ވާހަކަދައްކާނީ ސިޔާސީ ފޯރަ މްތަކުގަ ބަލިޖެހި އެކަ މުގެ ވޭން ތަހައް މަލް ކުރަންޖެހިފަވާ މިވަގުތު ޒާތީވު މެއްނެތި އަވަސް ޝިފާދެއްވުން އެދި ދުޢާ ކޮށް ދެއްވާ!\nއެ ދެ މަފިރިންނަށް އަވަސް ޝިފާއެއް މިންވަރު ކުރައްވާށި"ޢާ މީން"\nބ ބޫ ބާއި\nމެއި 21, 2021 16:20\nރަހީ މް ބެ ގެ ދެ މަފިރި ކަނބަލުންނަށް އަވަސް\nމެއި 21, 2021 17:35\nއަވަސަ ޝިފާއަކަށް އެދެން!\nމެއި 21, 2021 17:38\nއަދުރޭގެ ދެމަފިރިންނަށް ކޮރޯނާ ޖެއްސީ މިސަރުކާރުން ދޯ !\nމެއި 21, 2021 17:44\nއަދުރޭގެ ދެކަނބަލުންނަށް އަވަސް ޝިފާ އަކަށް އެދެ މެވެ.\nމެއި 21, 2021 17:45\nޢަދުރެއާއި އަނބިކަނބަލުންނައް އަވަސް ސިފާއަކައް އެދެން\nމެއި 21, 2021 18:25\nއަދުރޭގެ ދެކަނބަލުންނައް އަވަސް ޝިފާއެއްދެއްވުންއެދި ﷲގެ ޙަލުރަތައް ދުޢާކުރަން މާތްﷲ ތިޔަ ދެކަނބަލުން ގަދަވެ ސަލާމަތުން ލަހައްޓަވާށި.....އާމީން\nމެއި 21, 2021 18:59\nމިއީއޭހާލަކީ އުފެއްދެވި ގޮތާދޭތެރޭވިސްނަވާ\nމެއި 21, 2021 19:14\nމިސަރުކާރުން ދޮގުހަދަނީތާ ހިސާބް ޓީޗަރަކައްނުޖެހޭނެ މިގައުމުގަނެތް އެއްޗެއްޖެހޭތަ ތިވާނި ހުންވަރި އެއްއައީކަމައް


Apple Event: iphone 13 hanafas saharaagai\nއެޕަލް އައިފޯން ހަފުލާ -- ކެލިފޯނިއާ ސްޓްރީމިންގެ ނަމުގައި\nއެޕަލް ހަފުލާ ފެށެނީ އެވެ. ގިނައިރުތަކެއް ދެން ނުވާނެ އެވެ. އައިފޯން 13 ދުނިޔެއަށް ދައްކާލާ ހިސާބުން މުޅި އަހަރު ކުރި އިންތިޒާރު ވެސް ނިމިގެންދާނެ އެވެ.\nއައިފޯން 13 އެޕަލުން މިރޭ އާންމުނަށް ދައްކާނެ އެވެ. އެއާއެކު އެޕަލް ވޮޗް7އާއި އެއާޕޮޑްސް3އާއި އައިޕެޑް9އަދި އައިޕެޑް މިނީ6ތައާރުފު ކުރާނެ ކަމަށް ގިނަ ބަޔަކު ތިބީ އުންމީދު ކޮށްގެނެވެ. އެޕަލް އިވެންޓާ ބެހޭ ގޮތުން ދެއްކި ހުރިހާ ވާހަކައެއް ދިމާޥެއްޖެ ނަމަ މެކްބުކް ޕްރޯއާ ބެހޭ ޚަބަރުތަކެއް ވެސް އިވިގެން ދާނެ އެވެ.\nއައިފޯން ހަފުލާގައި އައިފޯން 13، އެޕަލް ވޮޗް7އަދި އިތުރު އުފެއްދުންތައް ދައްކާނެ\nދުނިޔެއަށް ފެތުރިގެންފައިވާ ކޮވިޑާ ހެދި އެޕަލުން ކޮންމެ އަހަރަކު ބާއްވާ އައިފޯން ހަފުލާއާށް ވެސް ވަނީ ބޮޑު ބަދަލުތަކެއް ގެނެސްފަ އެވެ. ގިނަ ބަޔަކު އެއްތަނަކަށް އެއްވެ އުޅުން މަނާކުރި ހިސާބުން އައިފޯން އަފުލާ ވެސް އޮންލައި / ވާޗުއަލް އިވެންޓަކަށް ބަދަލުވި އެވެ.\nއެޕަލް ހަފުލާ މިރޭ ވެސް އޮންނާނީ ވާޗުއަލްކޮށެވެ. ވާޗުއަލް ހަފުލާތައް މުޅިންވެސް ބާއްވާފައި ވަނީ އެޕަލްގެ ބިލިޔަން ޑޮލަރު އަގުހުރި "ސްޕޭސްޝިޕް" އިމާރާތުގަ އެވެ.\nކެލިފޯނިއާ ސްޓްރީމިންގެ ނަމުގައި އެޕަލުން މިރޭ ބާއްވާ އައިފޯން ހަފުލާ ބާއްވާ ތަނާކާ ބެހޭ ގޮތުން ބުނެވެނީ ހަފުލާގެ ކޮންމެވެސް ބައެއް އުޑުފެންނަ ހިސާބުގައި – ހަނަފަސް ސަހަރާގައި ބާއްވަފާނެ ކަމަށެވެ. އެއީ އައިފޯނަށް މިހާރު ގެންނާނެ ކަމަށް ބުނެވޭ ސެޓެލައިޓް އިމަޖެންސީ ކޯލް ޓެސްޓްކުރަން ކަމަށް ބުނެވެ އެވެ.


SunOnline: Column: Bodu dhegeri thalhanyyaa baaru kuraanee kahgalasheve.\nއަހުމަދު ޒާހިރު (ހިރިގާ) 23 May 2020, 12:10\nކުރީގެ ރައީސް ޑރ. ވަހީދު ހަސަން މަނިކުގެ ވެރިކަމުގައި ކުރުނބާ މޯލްޑިވްސްގައި އޮތް ބައްދަލުވުމަކަށް ރައީސް މުހައްމަދު ވަހީދާއި ރައީސް މައުމޫން އަބްދުލްގައްޔޫމް ވެސް ވަޑައިގަތެވެ. އެ ބައްދަލުވުމުގެ ރިޔާސަތު ކަނޑައަޅާފައި އިން ގޮތުން އެ ތަނުން ރައީސަކީ ކޮން ބޭފުޅެއްކަން އާންމުންނަށް އޮޅުން އަރާގޮތްވި އެވެ. މާނައަކީ ބޮޑު އިސްކަމެއް ދީފައި ވަނީ ރައީސް މައުމޫނަށެވެ. އެކަން އެހެން ވާން ޖެހުނީ ކޮން ނުފޫޒުކަކުން ކަމެއް ނޭނގެ އެވެ.\nދެން އައީ ރައީސް އަބްދުﷲ ޔާމީން އަބްދުލްގައްޔޫމުގެ ވެރިކަމެވެ. ޕީޕީއެމްގެ ވެރިކަމެވެ. އެ ވެރިކަމުގައި ވެސް ފެނުނީ ދާދި އެންމަންޒަރެކެވެ. ސަރުކާރުގެ ވަޒީފާއަކަށް މީހަކު ލިޔަސް "މަތީ"ގެ ރުހުމާ އެކު ނޫން ގޮތަކަށް އެކަން ކޮށްފި ނަމަ މައްސަލަ ޖެހޭ ތަނެވެ. އަދި އާންމުކޮށް އޮންނަ ޕަބްލިކް ރެލީއަކަށް ދެ ބޭފުޅުން ވަޑައިގަންނަވާ އިރު ވެސް އިސް ލީޑަރު ފަހުން ވަޑައިގަންނަވާ ތަނެވެ. މާނައަކީ ޕާޓީގެ އިސް ލީޑަރުގެ އިސްތިގުބާލުގައި ރައީސުލްޖުމްހޫރިއްޔާ ހުންނަވަން ޖެހޭތަނެވެ. ދުރުން ބަލަން ތިބޭ މީހުންނަށް ފެންނާނީ ކޮން މަންޒަރެއްތޯ އެވެ؟ ފަހުން ވަޑައިގަންނަވާނީ އިސް ލީޑަރު ދެއްތޯ އެވެ.\nވަކި ހިސާބަކުން ރައީސް ޔާމީން އެކަމާ ދެކޮޅަށް ތެދުވެވަޑައިގަތެވެ. އެއް އުރައެއްގައި ދެ ކަނޑިއަކަށް ނޯވެވޭނެއޭ ވިދާޅުވި ކަހަލަ އެވެ. އެ ހިސާބުން މައްސަލަ ގޯސްވި އެވެ. ދެ ބޭފުޅުންގެ ދޭތެރޭގައި "ކަނޑި ހަނގުރާމަ" ފެއްޓުނެވެ. އެ ކަނޑިހަނގުރާމާގައި ފުރަތަމަ ޓޫލަށް ރައީސް ޔާމީން ބޭނުން ކުރެއްވީ، ޕީޕީއެމްގެ އިސް ބޭފުޅުންނާއި އަދި އެ ނޫން ވެސް އެފަދަ ބަސް ބުނާ ބޭފުޅުންނެވެ. އެ ބޭބޭފުޅުން ފާޅުކަން ބޮޑުކޮށް ޕީޕީއެމްގެ ލީޑަރަށް ބަސްފުޅުތައް ވިދާޅުވާން ފެއްޓެވި އެވެ،\nއެ ދެބޭފުޅުންގެ ކޯޅުން ނިމުނީ ދެ ބޭފުޅުން ދެ ފަރާތަށް މޫނު އަނބުރާލައްވައި، ދެ ބޭފުޅުން، އެއްބޭފުޅަކު އަނެއް ބޭފުޅެއްގެ ސިޔާސީ ދުސްމަނުންގެ ގޮތުގައި މަސައްކަތް ކުރައްވަން ފެއްޓެވި ހިސާބުންނެވެ. އޭރު އޮތީ ދެ ބޭފުޅުން ދެ އޮފީސް ހައްދަވައިގެން މަސައްކަތް ފައްޓަވައިފަ އެވެ. ޕާޓީ އޮފީސް ހިންގެވީ، ޕާޓީގެ ލީޑަރެވެ. އަނެއް އޮފީސް ހިންގެވީ ރައީސުލްޖުމުހޫރިއްޔާގެ އަނބިކަނބަލުންނެވެ. މަސް ދާނީ ފެން އޮންނަ ތަނަކަށޭ ބުނާ ގޮތަށް ބާރުގަދަވަމުން ދިޔައީ ރައީސްގެ އަނބިކަނބަލުންގެ ކޮޅެވެ.\nތެދުފުޅެކެވެ. ރައީސް ޔާމީން ވެރިކަމަށް ވަޑައިގަތީ، ރައީސް މައުމޫންގެ ވަރަށް ބޮޑު ތާއީދާ އެކު އެވެ. އެއީ ރާއްޖޭގައި 30 އަހަރު ވެރިކަން ކުރެއްވުމާ އެކު، އެ ލެގެސީގެ އެހީއާ ވެސް އެކު އެވެ. އެކަމަކު ދިވެހި ރައްޔިތުން އިންތިހާބު ކުރި، ރައީސުލްޖުމްހޫރިއްޔާއަކީ ރައީސް ޔާމީން ނޫންތޯ އެވެ. އެހެން ކަމާ އެކު ސަރުކާރު ހިންގުމުގެ ފުރިހަމަ އިހުތިޔާރު ރައީސަށް ލިބިވަޑައިގަންނަވާކަށް ނުޖެހޭނެތޯ އެވެ؟ ކަންކަމުގައި ޕާޓީގެ ލީޑަރުގެ އަރިހުން ރައީސުލްޖުމްހޫރިއްޔާ މަޝްވަރާ ހޯއްދެވުމަކީ ތަފާތު ކަމެކެވެ. އެކަމަކު ކަންކަން ނިންމުމާއި ޑެސިޝަންތައް ނެގުމުގައި ފުރިހަމަ އިހުތިޔާރު ރައީސުލްޖުމްހޫރިއްޔާ އަށް އޮންނަން ޖެހޭނެ ނޫންތޯ އެވެ. އަދި ހިނދުން ހިނދަށް ހިންގަވާ ހުރިހާ ކަމެއްގައި ކޮންމެ ފަހަރަކު ޕާޓީގެ ލީޑަރުގެ މަޝްވަރާ ހޯއްދަވާކަށް ވެސް ނުޖެހޭނެ ނޫންތޯ އެވެ؟\nރައީސް ޔާމީން ވަރުގެ ކޮރޮޕްޓް ބޭފުޅެއް ނެތިގެން އެ މަނިކުފާނުގެ ވެރިކަން ބަދަލު ކުރުމުގައި އެންމެ އިސް ދައުރެއް އަދާކުރެއްވި އެއް ބޭފުޅަކީ ޕީޕީއެމްގެ އޭރުގެ ލީޑަރެވެ. އެކަން ކުރައްވަން އެމަނިކުފާނު ނުކުމެވަޑައިގަތީ، އެމަނިކުފާނުގެ 30 އަހަރުގެ ވެރިކަން ނިމުމަކަށް ގެނައުމަށް އެންމެ ގަދައަށް މަސައްކަތް ކުރެއްވި ރައީސް ނަޝީދާ އެކު އެވެ. އެހެން ކަމާ އެކު އެ ދެ ބޭފުޅުން އެއް ޕްލެޓްފޯމަކަށް އަރައިވަޑައިގަތުމަކީ ޕީޕީއެމްގެ ހާޑުކޯ މީހުނަށް ބަލައިގަނެވުނު ކަމަކަށް ނުވި އެވެ. އަދި އެކަންވީ ޕީޕީއެމްގެ ލީޑަރުގެ ސިޔާސީ ހަޔާތަށް ކިލަނބުކަން ގެނުވި ކަމަށެވެ. އެ ކަމަކު އެ ހާލަތުގައި އެ މަނިކުފާނަށް އެ ނޫން ގޮތެއް އޮތް ހެނެއް ވެސް ހިއެއް ނުވެ އެވެ. އެއީ އޭރު ދިޔައީ އެ މަނިކުފާނަށް ނުހައްގު އެތައް އަނިޔާއެއް ވެސް ލިބެމުންނެވެ.\nއެއީ އެ ތާރީހެވެ.\nއަޅުގަނޑު ހީކުރީ އެމްޑީޕީ ލީޑް ކުރާ ވެރިކަމެއްގައި އެ ތާރީހު އިޔާދަ ނުވާނެ ކަމަށެވެ. އެހެނީ އެމްޑީޕީ ވަރުގެ ޑިމޮކްރެޓިކް ޕާޓީއެއް ނެތްކަމަށް ދައުވާ ކުރާ އިރު އެ ނޫންގޮތަކަށް ހީވުމަކީ ވެސް މައްސަލައެއް ދެއްތޯ އެވެ. އެކަމަކު މަންޒަރު ފެނުނީ އެހެނެއް ނޫނެވެ. އެމްޑީޕީގެ ލީޑަރު، އާރުއެން ވެސް ބޭނުންފުޅުވީ އެ މަގުން ހިންގަވާށެވެ. ސަރުކާރުގެ މަތީ މަގާމުތަކަށް އެމަނިކުފާނު ބޭނުންފުޅުވާ ބޭފުޅުން އިސް ކުރައްވަން މަސައްކަތް ކުރެއްވިތަން ފެނުނެވެ. ހާއްސަކޮށް ނުފޫޒު ހުރި މަގާމުތަކަށެވެ. އެ ކަމުގައި ހިސާބަަކަށް ކާމިޔާބު ވެސް ހޯއްދެވި އެވެ. އެކަމަކު، ފެނުނީ ހުރިހާ ކަމެއް އެ މަނިކުފާނު ބޭނުންފުޅުވާ ގޮތަށް ދީލަވައްލައިލައްވަން ރައީސުލްޖުމްހޫރިއްޔާ ނުވަތަ، އާރުޖޭ ތައްޔާރަށް ނެތް ތަނެވެ. އެ ހިސާބުން ދެން ފެނުނީ ކުނިޖެހެން ފެށިތަނެވެ.\nއެމްޑީޕީގެ ލީޑަރުގެ އަމަލުތަކާއި ބަސްފުޅުތައް ހުރި ގޮތުން، ރާއްޖޭގައި އޮތް ރިޔާސީ، ނިޒާމު އޮތް ތަނުގައި ބާއްވާފައި ޕާލަމެންޓްރީ ނިޒާމެއް ހިންގެވުމަށް އުޅުއްވި ކަހަލަ އެވެ. އަދި ބައެއް ފަހަރު ބައެއް ކަންކަމުގައި ރައީސުލްޖުމްހޫރިއްޔާ ތިޔަ ކަންކަމާ އުޅުއްވާނެ ކަމެއް ނެތޭ، ތިމަން މަނިކުފާނު ތިޔަކަންކަން ހަމަޖައްސަވައިލައްވައިފާނަމޭ ވިދާޅުވާ ބަސްފުޅުތަކުން އެކަން އިތުރަށް ޔަގީންވެ އެވެ. އެކަމަކު އެއިން ކަމަކާ ގުޅޭ ގޮތުން ރައީސް ބަސްފުޅެއް ވިދާޅުވާ އަޑު ނުއިވޭތީ، އެމަނިކުފާނު އެކަންކަމާ ދޭތެރޭ ދެކިވަޑައިގަންނަވާ ގޮތް އޮންނަނީ ވަންހަނާގަ އެވެ. އެކަމަކު އެނގޭ ކަމަކީ ރައީސުލްޖުމްހޫރިއްޔާ ވެސް، ރައީސް ހިފަހައްޓަވަން ޖެހޭ ހިސާބުތަކުގައި ދޫދެއްވުމެއް ނެތި ހިފައްހަޓަވާ ކަމެވެ. އެހެން ނޫން ނަމަ ފުރަތަމަ ދުވަހު އޮންނާނީ ކޯލިޝަން ރޫޅިފަ އެވެ. މިހާރު ވެސް ބައެއް ބޭފުޅުން އެއް ލަވަަކަށް އެ ވިދާޅުވަމުން ގެންދަވަނީ އެ ލަވަ އެވެ. ކޯލިޝަންގެ ބައެއް މިނިސްޓަރުން ވަކި ކުރަން ޖެހޭ ވާހަކަ އެވެ. އެއީ ވެސް ހަގީގަތެއް އޮތް ވާހަކަ އެކެވެ. އެކަމަކު އަޅުގަނޑުގެ ނަޒަރުގައި ވަކި ކުރަން ޖެހޭނީ ޕާފޯމް ނުކުރެވޭ، އަދި ޑެލިވާ ނުކުރެވޭ ކޮންމެ މިނިސްޓަރެކެވެ. އެއޭގައި އެމްޑީޕީ ބޭފުޅަކު ވަކި އިސްތިސްނާ ކުރެވިގެންވާނެ ފޯމިއުލާއެއް އޮވެގެން ނުވާނެ އެވެ. އަދި މި ސަރުކާރަކީ ކޯލިޝަން ސަރުކާރަކަށްވާތީ، ވަކި ހިސާބަކުން ކޯލިޝަން ނެތް އެއްޗަކަށް ވެސް ނުހެދޭނެ އެވެ. އެހެންކަމާ އެކު ކިތަންމެ ޕްރެޝަރެއް އަޔަސް، ރައީސުލްޖުމްހޫރިއްޔާ އެ މަނިކުފާނުގެ ލައިންގައި ހުންނަވަ އެވެ. އެޢީ ކޮންމެ ކޮންމެ ބޭފުޅަކަށް ކުރެވޭނެ ކަމެއް ނޫނެވެ. އެކަމުގައި ރައީސުލްޖުމްހޫރިއްޔާގެ މައިބަދާގައި ބާރު ހުރިތަން ފެނެ އެވެ.\nދުރުތިބީންނަށް ފެންނަމުން ދިޔައީ އެއް ގޮތުން ނޫނީ އަނެއް ގޮތުން ރައީސުލްޖުމުހޫރިއްޔާ ކޯނާ ކުރެއްވުމަށް މަސައްކަތް ކުރައްވާތަނެވެ. ރައީސް ކަމެއްގައި ބަސްފުޅު ވިދާޅުވާ އިރަށް އެއާ ފުށުއަރާ ގޮތަށް ބަސްފުޅު ވިދާޅުވާ ތަނެވެ. ފުރަތަމަ މައިގަނޑު ހިޔާލުތަފާތުވެއްގެ ގޮތުގައި ފެނުނީ ލޯކަލް ކައުންސިލްގެ މުއްދަތާ ބެހޭ ގޮތުން ސަރުކާރުގެ ސްޓޭންޑަށް ޕާޓީގެ ލީޑަރު ބޯލެންބެވުމަށް އިންކާރު ކުރެއްވި ތަނެވެ. ދައުލަތުގެ ބަންޑާރަ ނައިބު ކައުންސިލްތަކާ ބެހޭ ގޮތުން ގާނޫނު އަސާސީ އަށް ހުށަހެޅުއްވި މައްސަލަ ކުރިއަށް ގެންދެވުމަށް ބަހަނާ ދެއްކެވި ތަނެވެ. އަދި ހަމައެ އާކު ކޮވިޑާ ގުޅޭ ގޮތުން ސަރުކާރުގެ ސިޔާސަތުކަށް ފާޑުވިދާޅުވި ތަނެވެ.\nކޮވިޑަކީ ދުނިޔެއަށް ވެސް އަދި ރާއްޖެ އަށް ވެސް އާ ކަމެކެވެ. ދުނިޔޭގެ އެތައް ގައުމަކުން އެއޮއް ދަނީ މީހުންތައް މަރުވަމުންނެވެ. އެހެން ކަމާ އެކު އަތްދޮވެލައިގެން ތިބޭށޭ ބުނެ އެއީ، ސަރުކާރަށް ފަސޭހަކޮށް ދޫކޮށްލެވެން އޮންނާނެ ކަމެއް ނޫނެވެ. އެންމެ މީހެއްގެ ފުރާނައަކީ ވެސް ވަރަށް އަގުބޮޑު އެއްޗެކެވެ. އެކަމަކު އަޅުގަނޑު ވެސް ގަބޫލު ކުރަމެވެ. ބަލި ކޮންޓްރޯލް ކުރުމަށް މަސައްކަތް ކުރުމާ އެކު، އިގްތިސާދީ ހަރަކާތްތައް ވެސް ވީވަރަކުން ނުހުއްޓި ހިންގޭނެ އުސޫލެއް ރާވަން ޖެހެ އެވެ. އިސް ބަހަކީ ވެސް އަދި ފަހު ބަހަކީ ވެސް ޑޮކްޓަރުންގެ ބަސް ކަމަށް ބުނެ، ނިންމައެއް ނުލެވޭނެ އެވެ. ޑޮކްޓަރުން ބަލާނީ ބަލިން ރައްކާތެރިވުމަށް ކުރެވެން ހުރި ކޮންމެ ކަމެއް ކުރެވޭތޯ އެވެ. އެއީ އެކަން ވާން ވެސް ޖެހޭ ގޮތެވެ. އެކަމަކު ގައުމުގެ އެންމެ އިސް ވެރިޔާގެ ދުރުމި ހުރިހާ ދިމާއަކަށް ފޯކަސް ކުރަން ޖެހެ އެވެ. އަދި ހައްލު ހޯއްދަވަން ޖެހޭނީ ވެސް އެގޮތުގެ މަތީންނެވެ.\nކޮވިޑްގެ ފުރަބަންދާއެކު މާލޭގައި އަތޮޅުތަކުގެ 5،000 ވަރަކަށް މީހުން ތާށިވި އެވެ. އެކަމަށް ހައްލު ނުހޯދި އެކަށީގެންވާ ވަރަށް ވުރެ ދިގުލި ކަމަށް ވެސް ވެދާނެ އެވެ. އެކަމަކު ފަސް ހާސް މީހުންގެ މަސްލަހަތަށް ވުރެ، އަނެއް ތިން ހަތަރު ލައްކަ މީހުންގެ މަސްލަހަތު ބޮޑުވާނެ ދެއްތޯ އެވެ. އަތޮޅުތަކަށް ކޮވިޑް ފެތުރިއްޖެ ނަމަ، ރާއްޖެ ފަދަ ވަސީލަތް މަދު ތަނެއްގައި އެކަންވާނީ ކޮންޓްރޯލް ކުރުމަށް ދަތި އުނދަގޫ ކަމަކަށް ނޫންތޯ އެވެ. އެކަމަކު ވެސް އެ ދަނޑިވަޅުގައި ވެސް ޕާޓީގެ ލީޑަރު އަތްލެއްވީ އެކައްލަ 5،000 މީހުންގެ މަސްލަހަތުގެ ވާހަކައިގަ އެވެ. އެ މީހުން ރަށްރަށަށް ފޮނުވަން ޖެހޭ ވާހަކަ އެވެ. އޭރު މާލޭގައި ތިބި ރަށްރަށުގެ މީހުން އެ މީސްމީހުންގެ ކޮމިއުނިޓީތަކަށް، ކަރަންޓީން އަކާ ނުލައި ދިޔުމަށް ދިޔައީ އިންކާރު ކުރަމުންނެވެ. އެހާލަތުގައި ސަރުކާރަށް ވެސް ގޮތް ނިންމަން އެހާ ފަސޭހައެއް ނުވާނެ ދެއްތޯ އެވެ. އެހެން ނޫނަސް ކަމެއް ގޯސްކޮށް ހިނގައެއްޖެ ނަމަ އެކަމުގެ ޒިންމާ އާހިރުގައި އުފުލަން ޖެހޭނީ ސަރުކާރަށް ނޫންތޯ އެވެ.\nޕާޓީ ލީޑަރު ފަހު ކާޑު ކުޅުއްވީ ހުސްވި ހަފުތާ ނިމެން އުޅެނިކޮށެވެ. އެމްއެމްޕީއާރުސީގެ މައްސަލާގައި ޖަލުގައި ހުންނަވަން ޖެހޭނީ އިދިކޮޅު ލީޑަރު ރައީސް ޔާމީން އަބްދުލްގައްޔޫމް އެކަނި ނޫން ކަމަށް ދެއްކެވި ވާހަކަ ފުޅާ އެކު އެވެ. ތެދުފުޅެކެވެ. ރައީސް މުހައްމަދު ނަޝީދު 13 އަހަރަށް ޖަލަށްލާން ކުރި ހުކުމާ އެއްގޮތަށް ރައީސް ޔާމީންގެ މައްޗަށް ވެސް އިއްވީ ސިޔާސީ ހުކުމެއް ކަމަށް އަޅުގަނޑު ގަބޫލު ކުރަމެވެ. އެހެނީ، އަޅުގަނޑު ހިތުން ޕަބްލިކް ކޯޓުގައި ދައުލަތުން ޔާމީންގެ މައްޗަށް ސާބިތުކުރަން އުޅުނު ކަންކަން ސާބިތުވި ކަމަކަށް ނުބެލެވެ އެވެ. ނަމަވެސް ކިޔާފައި ހުކުމް ކުރުމަކީ ތަފާތު ކަމެކެވެ.\nރައީސް ޔާމީންގެ މައްޗަށް ފަސް އަހަރުގެ ޖަލު ހުކުމެއް ކުރީ، އެ މައްސަލަ ބެއްލެވި ފަނޑިޔާރު އަހުމަދު ހައިލަމް ވަކި ކުރުމަށް ޖުޑީޝަލް ސާވިސް ކޮމިޝަނުން (ޖޭއެސްސީ) އިން ނިންމައި މައްސަލަ މަޖިލީހަށް ފޮނުވުމާ އެކު، އޭނާ އިސްތިއުފާ ދެއްވުމުން، އެކުލަވާލި ބެންޗަކުން ނޫންތޯ އެވެ؟ އަދި އޭނާ ވަކި ކުރެއްވީ އޯޕަން ކޯޓެއްގައި އަދި ލައިވް ޓީވީ ކުރިމަތީގައި ކުރި ޝަރިއަތާ އެކު، އަޑުއެހުންތައް ނިމި، ހުކުމަކާ ހަމައަށް ގޮސްފައި ވަނިކޮށް ނޫންތޯ އެވެ؟ އޭގެ އިތުރަށް ޖޭއެސްސީ އިން ހައިލަމް ވަކި ކުރުމަށް ނިންމީ މުހައްމަދު ނަޝީދުގެ ބައިވެރިވުމެއް ނެތިތޯ އެވެ؟ ޖޭއެސްސީގެ ކޮންޕޮސިޝަން އޮތް ގޮތުން ކޮންޓްރޯލް އޮތީ ކޮން ބައެއްގެ އަތުގައިތޯ އެވެ؟ އަދި އެ މައްސަލާގައި ރައީސް ޔާމީން ޖަލުގައި ހުންނެވިކަން އެނގިވަޑައިގަތީ، އެ މަނިކުފާނު އެތަނެއްގައި ހުންނަވާތާ އަހަރު ދުވަސްވާން ކައިރިވީމާތޯ އެވެ.\nތެދެކެވެ. ކުރީގެ ނާއިބު ރައީސް އަހުމަދު އަދީބު ގޭބަންދުގައި ބަހައްޓާފައި ރައީސް ޔާމީން ޖަލުގައި އޮންނަވަން ޖެހޭ އެއްވެސް ހުއްޖަތެއް ނޯންނާނެ އެވެ.\nދެން އޮތީ އެމްއެމްޕީއާރުސީގެ ފައިސާ ދިޔަ ތަނެއްގެ ވާހަކަ އެވެ. އެއީ ވެސް މަޖާ ވާހަަކަ އެކެވެ. އެ ފައިސާ އިން ބައިނޭޅެނީ ކޮން ބަޔަކަށްތޯ އެވެ؟ ކުރީގެ ނާއިބު ރައީސް އަހުމަދު އަދީބާ އާ ޑީލް ހެއްދެވީ، ކޮން ބޭފުޅަކު މިނިވަންކުރަން، މަޖިލީހުގެ ތެރެއިން ކޮން ވޯޓަކާ ގުޅިގެންތޯ އެވެ؟ އަދީބު ބޭނުންފުޅުވާ ގޮތަށް ވޯޓު ދެއްވުމަށް ޕާޓީގެ އެކި ގުނަވަންތަކަށް ރައީސް ނަޝީދު ނާންގަވަންތޯ އެވެ؟ މިހުރީ ހައްތާ ވެސް ސުވާލެވެ. ރަނގަޅަށް ބައްލަވައި ފުނަށް ފީނުއްވާށެވެ. ކޮނުކޮނުހެން ފަސްގިނަވުން ނޫން ކަމެއް ވާނެހެނެއް ހިއެއް ނުވެ އެވެ.\nމި މަހު 28 އަށް ފަހު ފުރަބަންދަށް ލުއިތަކެއް ދެއްވުމަށް ސަރުކާރުން ވަނީ ނިންމައިފަ އެވެ. އިގްތިސާދީ ހަރަކާތްތައް ހިންގޭނެ ފަދަ ގޮތަކަށް، އަދި އެންމެ ރިސްކް ކުޑަ ގޮތަކަށް އެކަން ކުރަން ޖެހެ އެވެ. އެކަމަކު އެ ފުރަބަންދު ތައްމިނަށް ހުޅުވާލާ އިރު، ކޮވިޑަށް ޕޮސިޓްވާ އަދަދު މަދެއް ނުވެ އެވެ. އެކަމަކު އެ ނިންމުމަށް ސަރުކާރުން ދީލައި ލަނީ މަޖިލީހުގެ ޕްރެޝަރާ ހެދި ނޫންތޯ އެވެ؟ އެހެން ކަމާ އެކު އާހިރުގައި މި ފިތެނީ ރައްޔިތުން ނޫންތޯ އެވެ.\nބޮޑު ދެގެރި ތަޅަންޏާ ބާރު ކުރާނީ ކައްގަލަށެވެ.


Komolikaage Rolah Hina Kamudhey Baa???\n8 މަސް,4ދުވަސް, 13 ގަޑި,4މިނެޓް, 35 ސިކުންތު ކުރިން 4930އައިޝަތު ޝިމްނާ\nދިވެހިންގެ މެދުގައި އެންމެ މަގްބޫލު ވެގެން ދިޔަ އެއް ޑްރާމާ ސިލްސިލާ ކަމުގައިވާ "ކަސޯޓީ ޒިންދަގީކޭ"ގެ ދެވަނަ ބައެއް މިހާރު އުފައްދަން މަސައްކަތް ކުރަމުންދާއިރު މި ޑްރާމާއިން ފެނިގެންދާނެ ތަރިންނާއިމެދު މިހާރުވަނީ އެކި ގޮތް ގޮތުން ވާހަކަ ދެކެވެން ފަށާފައެވެ.\n"ކަސޯޓީ ޒިންދަގީކޭ"އިން ފެނިގެންދިޔަ ޕްރޭނާގެ ރޯލުން މީގެ ކުރިން ޝްވެތާ ތިވާރީ ފެނިގެން ގޮސްފައިވާއިރު، މިފަހަރު ޕްރޭނާގެ ރޯލުން ފެނިގެންދާނީ މަޝްހޫރު ޓީވީ ތަރި އެރިކާ ފެނާންޑޭސްއެވެ. އެރިކާ ލީޑްރޯލަށް ނެގުމާއެކު އެންމެންގެ ހިތުގައި އުފެދިގެންދިޔަ ސުވާލަކީ މިޑްރާމާގެ ވިލަން ނުވަތަ ނުބައި ބައި ރޯލުން ފެނިގެންދިޔަ ކޮމޮލިކާ ނުވަތަ އުރުވަޝީ ދޯލަކިޔާގެ ރޯލު ކުޅޭނެ މީހަކާމެދުގައެވެ.\n"ކަސޯޓީ"ގައި އުރުވަޝީ އޭނާގެ ހުނަރު ވަރަށް މޮޅަށް ދައްކާފައިވާއިރު އެއާ އެއްވަރަށް އެހެން މީހަކަށް އެރޯލު އަދާކުރެވޭނެ ކަމާއިމެދު ގިނަ ބަޔަކު ވަނީ ސުވާލު އުފައްދާމުންދަނިކޮށް އެންމެ ފަހުން އެރޯލަށްވެސް ހީނާ ޚާން ހަމަޖައްސާފައިވާކަމުގެ އަޑުތައް މިވަނީ ފެތުރިފައެވެ. ނަމަވެސް މިވާހަކަތައް އެއްވެސް ފަރާތަކުން ކަށަވަރު ކޮށްދީފައި ނުވެއެވެ.\n"ޔޭރިޝްތާ ކިޔާ ކެހެލާތާހޭ" އިން ބަސްގަބޫލުކުރާ ކިޔަމަންތެރި ދަނބިދަރިއެއްގެ ރޯލުން ފެނިގެންދިޔަ ހީނާ ޚާންގެ ފަތިފުށް އޭނާގެ ފޭނުންނަށް ފެނިގެން ގޮސްފައިވަނީ ބިގް ބޮސް އިންނެވެ. ބިގްބޮސްއިން އޭނާގެ ޒީލަގަދަކަމާއި އަނގަގަދަކަން ފެނިގެން ގޮސްފައިވާއިރު އޭނާ ވަނީ އެޝޯއިން އޭނައަށް ވަނީ ޑްރާމާ ކްއީންގެ ލަގަބް ލިބިގެން ގޮސްފައެވެ.\nކޮންމެއަކަސް ކޮމޮލިކާ ފަދަ ނެގެޓިވް ރޯލެއް އޭނާ އަށް އަދާކުރެވިދާނެކަން ބިގްބޮސް އިން ހީނާ ވަނީ ހާމަކޮށްދީފައެވެ.\nކަސޯޓީ ޒިންދަގީކޭ ދެވަނަ ސީޒަންގައި ހަރަކާތެރިވާނެ ތަރިން މިހާރު ހޯދަމުންދާއިރު މިޑްރާމާގެ ފިރިހެން ލީޑެއް އަދި ހަމަޖައްސާފައި ނުވެއެވެ. އަދި މީޑްރާމާ ދައްކަން ފަށާނެ ދުވަހެއްވެސް އިއުލާން ކޮށްފައިނުވާކަން ފާހަގަކޮށްލެވެއެވެ.


Nigeria Bali Kurumah Fahu Argentina Dhevana Burah - Vaguthu\nމެސީ އުފާފާޅުކުރަނީ - ފޮޓޯ: އޭއެފްޕީ\n2-1 އިން ނައިޖީރިޔާ ބަލިކުރުމަށްފަހު ވޯލްޑް ކަޕްގެ ދެވަނަ ބުރަށް އާޖެންޓީނާ ދަތުރުކޮށްފިއެވެ.\nއާޖެންޓީނާ ދެވަނަ ބުރަށް ދަތުރުކުރީ ގްރޫޕް ޑީގެ ދެވަނަ ޓީމުގެ ގޮތުގައެވެ. އެޓީމަށް ކުޅުނު ތިން މެޗުން ލިބިފައިވަނީ ހަތަރު ޕޮއިންޓެވެ. މި ގްރޫޕުގެ އެއްވަނަ ޓީމުގެ ގޮތުގައި ދެވަނަ ބުރަށް ދަތުރުކުރީ ކްރޮއޭޝިޔާއެވެ. އެޓީމު ވަނީ ގްރޫޕް ސްޓޭޖުގައި ކުޅުނު ތިން މެޗުވެސް ކާމިޔާބުކޮށް ނުވަ ޕޮއިންޓު ހޯދާފައެވެ. މުބާރާތުން ކެޓި ނައިޖީރިޔާ އަށް ތިން ޕޮއިންޓާއެކު ލިބުނީ ގްރޫޕްގެ ތިންވަނައެވެ. ގްރޫޕްގެ ފުލަށްދިޔަ އައިސްލޭންޑަށް ލިބުނީ އެންމެ ޕޮއިންޓެކެވެ.\nގްރޫޕް ސްޓޭޖުގައި ކުޅުނު އެހެން މެޗުތަކާއި ހިލާފަށް މިރޭގެ މެޗުގައި އާޖެންޓީނާ ޓީމުގެ ފަރާތުން ރަނގަޅު ކުޅުމެއް ފެނިގެން ގޮސްފައިވާއިރު މެޗުގެ 14 ވަނަ މިނެޓްގައި އެޓީމުން ވަނީ ލީޑު ނަގާފައެވެ. ބަނޭގާ ދިން ރީތި ޕާހަކުން މި ގޯލު އާޖެންޓީނާ އަށް ކާމިޔާބުކޮށްދިނީ ލިއޮނަލް މެސީއެވެ. މެސީ މި ގޯލު ކާމިޔާބުކުރީ ނައިޖީރިއާގެ ޕެނަލްޓީއޭރިއާ ތެރެއަށް ވަނުމަށްފަހު ކަނާތް ފައިން ފޮނުވާލި ހަމަލާއަކުންނެވެ. މިއީ މިފަހަރުގެ ވޯލްޑް ކަޕްގައި މެސީ ކާމިޔާބުކުރި ފުރަތަމަ ގޯލެވެ.\nއާޖެންޓީނާ އާއި ނައިޖީރިޔާ ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nމި ގޯލަށްފަހު ވެސް އާޖެންޓީނާ އިން ވަނީ ނައިޖީރިއާގެ ގޯލަށް ނުރައްކާތެރި ދެ ހަމަލާއެއް ފޮނުވާލާފައެވެ. އެގޮތުން ހިގުއައިން ފޮނުވާލި ހަމަލާ ނައިޖީރިއާގެ ކީޕަރު ދިފާއުކުރިއިރު މެސީ ފޮނުވާލި ހިލޭޖެހުމެއް ވަނީ ގޯލުގެ ދަނޑި އަށް ވެސް އަމާޒުވެފައެވެ.\nމެޗުގެ ފުރަތަމަ ހާފްގައި ނައިޖީރިއާ އަށް އާޖެންޓީނާގެ ގޯލަށް މާ ނުރައްކާތެރި ހަމަލާއެއް ވަނީ ފޮނުވާލެވޭ ގޮތް ނުވެފައެވެ. އެގޮތުން މި ހާފުގައި ނައިޖީރިއާ އަށް އާޖެންޓީނާގެ ގޯލާއި އަމާޒުކޮށް ފޮނުވާލެވުނީ ވެސް އެންމެ ހަމަލާއެކެވެ.\nއާޖެންޓީނާ ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ލިބުނު ޕެނަލްޓީއަކުން ނައިޖީރިޔާ އިން ވަނީ ނަތީޖާ އެއްވަރުކޮށްފައެވެ. ނައިޖީރިޔާ އަށް މި ޕެނަލްޓީ ލިބުނީ އެޓީމުގެ ކުޅުންތެރިއަކަށް އާޖެންޓީނާގެ މަޝެރާނޯ ކުރި ފައުލަކާއި ގުޅިގެން ކަމަށްވާއިރު މި ޕެނަލްޓީ ކާމިޔާބުކޮށްދީ ނައިޖީރިޔާ އަށް ނަތީޖާ އެއްވަރުކޮށްދިނީ ވިކްޓަ މޯސެސްއެވެ.\nގޯލަށްފަހު ރޮހޯ އުފާފާޅުކުރަނީ - ފޮޓޯ: އޭއެފްޕީ\nމި ގޯލަށްފަހު ނައިޖީރިޔާ އަށް ވަނީ ލީޑު ނަގަން ވެސް ރަނގަޅު ފުރުސަތުތަކެއް ލިބިގެން ގޮސްފައެވެ. އެގޮތުން އެންމެ ރީތި ފުރުސަތެއް ލިބުނީ ދެވަނަ ހާފްގައި ކުޅެން އެރި އިގާލޯއަށެވެ. ނަމަވެސް ފުދޭވަރަކަށް ހުހަށް ހުރެ އޭނާ ފޮނުވާލި އެ ހަމަލާ އާޖެންޓީނާގެ ކީޕަރު އަރްމާނީ ވަނީ ދިފާއުކޮށްފައެވެ.\nމެޗުގެ ފަހު 10 މިނެޓްތެރޭ އާޖެންޓީނާ އިން ވަރަށް ބޮޑަށް ކުރިއަށް ޖެހިލައިގެން ކުޅުނުއިރު އެޓީމު މި މެޗުން މޮޅުކޮށްދިން ގޯލު މެޗުގެ 86 ވަނަ މިނެޓްގައި ކާމިޔާބުކޮށްދިނީ މާކޮސް ރޮހޯއެވެ. އޭނާ މި ގޯލު ކާމިޔާބުކުރީ ނައިޖީރިއާގެ ޕެނަލްޓީއޭރިއާ ތެރޭ ހުރެ ފޮނުވާލި ހަމަލާއަކުންނެވެ.\nމިއީ އާޖެންޓީނާ ވޯލްޑް ކަޕްގެ ދެވަނަ ބުރަށް ޖެހިޖެހިގެން ދަތުރުކުރި ހަތަރުވަނަ ފަހަރުކަން ފާހަގަކޮށްލެވެއެވެ.\nމި މެޗުން މޮޅުވެ އާޖެންޓީނާ ދެވަނަ ބުރަށް ދަތުރުކުރިއިރު، ދެވަނަ ބުރުގައި އެޓީމު ބައްދަލުކުރާނީ ގްރޫޕް ސީގެ އެއްވަނަ ހޯދި ފްރާންސްއާއެވެ.\nއާޖެންޓީނާގެ އިތުރުން މި ގްރޫޕްގައި މިރޭ ކްރޮއޭޝިޔާ އިން ވަނީ އައިސްލޭންޑުގެ މައްޗަށް 1-2 އިން ކުރި ހޯދާފައެވެ. މި މެޗުގައި ކްރޮއޭޝިއާގެ ގޯލުތައް ކާމިޔާބުކޮށްދިނީ ޕެރިސިޗް އާއި މިލަން ބަޑެލްޖްއެވެ. އައިސްލޭންޑުގެ ހަމައެކަނި ގޯލު ކާމިޔާބުކޮށްދިނީ އެޓީމަށް ލިބުނު ޕެނަލްޓީއަކުން ސިގާޑްސަންއެވެ.\nމުބާރާތުގެ ދެވަނަ ބުރުގައި ކްރޮއޭޝިއާ ބައްދަލުކުރާނީ ގްރޫޕް ސީގެ ދެވަނަ ހޯދި ޑެންމާކާއެވެ.\nޖޫން 27, 2018 01:15\nޖޫން 27, 2018 01:17\nމެސީހަމަ މޮޅީ އޭނައާ އެކު ކުޅޭ ފެންވަރުގެ ކުޅުން ތެރީން އެޓީމުގަ މަދުވީމަ އޭނަގެފެންވަރު ނުދެއްކެނީ\nޖޫން 27, 2018 01:33\nދެވަނަބުރަށް އާޖެނޓީނާ ގެނދިޔައީ ރެފްރީ ނަހައްގުން ނައިޖީރިއަށް ދޭންވާ ޕެނަލްޓީ ނުދީ\nޖޫން 27, 2018 06:49\nނައިޖީރިއާ އަށް ދީނީ ހައްގު ޕެނަލްޓީއެއްތޯ! ޖަވާބުދީބަލަ!\nޖޫން 27, 2018 07:36\nރަތްކާރޑު ދައްކަން ޖެހޭ ފައުލެއްގަ ނައިޖީރިޔާ ސޮރަކަށް ރީނދޫ ކާރޑެއް ދެއްކީ ހައްޤުންތޯ ؟( މެޗުގެ ބާކީ ބައިގަ ރެފުރީ ހުރީ އެކަމާ ގިލްޓީ ފީލްވެފަ. ސަބަބަކީ އެކާރޑުގެ ސަބަބުން މެޗުގެ އޮއެވަރު ވަރަށް ބޮޑަށް ބަދަލުވާނެތީ. ނައިޖީރިޔާއަށް ޕެނަލްޓީ ދިން ފައުލުގަ ބުނެލަން އޮތީ މީގެ ކުރިން ކުޅުން މެޗުތަކުގަ2މީހުން ވެގެން އެބަހުރި އިދިކޮޅު ކުޅުންތެރިޔާ އޭރިޔާ ތެރޭގަ ބަގުޑި ބައްދާ ކަނޑާ ވައްޓާފަ. ކޮބާ އޭއްޗެހި ؟ ވަކި ނައިޖީރިޔާ އަށް ދޭން ޖެހޭތަ ؟)\nޖޫން 27, 2018 10:02\nޖޫން 27, 2018 10:05\nކޮބާ ހޭ ޑިމަރިއާ ކަނޑައިވައްޓާލުމުން ދައްކަންޖެހޭ ރަތްކާޑު.!!\nޖޫން 27, 2018 02:03\n14 ކުޅުންތެރިންނާއެކު އާޖެންޓީނާ މޮޅުވެއްޖެ ޕެނަލްޓީ ނައިޖީރިއާ އަށް ނުދީ ލަދުގަންނަންޖެހެ އާޖެންޓީނާ ސަޕޯޓަރުން\nޖޫން 27, 2018 08:06\nނައިޖީރިޔާ މީހުން ގޯލުޖަހަން އުޅެނީ ހަމަ އެކަނި ޕެނެލްޓީ އަކުންތަ؟\nޖޫން 27, 2018 08:27\nރެފްރީ ނައިޖީރިއާ ބަލިކުރުމަށް ފަހު އާޖެންޓީ ނާ ދެވަނަ ބުރައް ގެނގޮސްދީފި ހެޑިންގަ އިންނަްވާނީ\nޖޫން 27, 2018 16:58\nއަސްލު ރަންގަޅަށް ރެފްރީ މެޗް ގެންދިޔަނަމަ މިއަށްވުރެ ނަތީޖާ ތަފާތުވީސް... ތިބާ މެޗު ބަލަނީ އެއްއަތަށް ޖެހިގެން ހެން ހީވޭ.. ޤަވާއިދު އެނގިގެން މެޗު ބަލާފަކަ ތިހެނެއް ނުބުނާނެ ވަކި އަތަކަށް ނުޖެހި ހުރި މީހަކު\nޖޫން 27, 2018 09:03\nރެފްރީ އާޖެންޓީނާ މޮޅުކޮށްދިނީ.\nޖޫން 27, 2018 11:56\nފުޓުބޯޅައެގިގެން ވާހަކަ ދައްކަބަލަ. އެއީ ވަށް އެއްޗެއް\nމެސީ ވަރެއް ނެތް. ޓީމް ދަށީ\nޖޫން 27, 2018 16:41\nދެން ކޮންމެ ގޮތެއްވިޔަސް އާޖެންޓީނާ މިއޮތީ ދެވަނަ ބުރަށް ގޮސް.....އާޖެންޓީނާ ދެކެ ފޫހިވާމީހުން ދެން ފާޑު ފާޑު ޝަކުވާ ކުރާނެ ކަމެއްް ނެތް......


vnews - Japanun hiley ge vikkanee!\nޖަޕާނުން ހިލޭ ގެ ވިއްކަނީ!\nއެކި ސަބަބުތަކާ ހުރެ ފަޅުކޮށްލާފައި ހުރި ގެތަކުގެ އަދަދު މަދުކުރުމަށްޓަކައި ޖަޕާނުގެ ސަރުކާރުން އައު މަޝްރޫއެއް ފަށައިފި އެވެ. މި މަޝްރޫއުގެ ދަށުން ފަޅުގެތައް އާދަޔާޚިލާފަށް ހެޔޮ އަގުގައި ނުވަތަ އެއްވެސް އަގެއް ދެއްކުމެއް ނެތި މިލްކުކުރުމުގެ ފުރުސަތު ވަނީ ހުޅުވާލެވިފަ އެވެ.\n2013 ވަނަ އަހަރު ޖަޕާނުގައި ކުރެވުނު ދިރާސާއަކުން ދައްކާ ގޮތުގައި އެޤައުމުގައި އެކި ސަބަބުތަކާ ހުރެ ފަޅުވެފައިވާ 8 މިލިއަނެއްހާ ގެ އެބަހުއްޓެވެ.\nމި ގެތައް ފަޅުވެފައިވާ މައިގަނޑު ސަބަބުތަކަކީ ޖަޕާނުގެ މުސްކުޅިވަމުންދާ އާބާދީއާއި ޤުދުރަތީ ކާރިޘާތަކެވެ. ހަމައެއާއެކު، މުސްކުޅި ގެތަކާއި އާދަޔާޚިލާފު ގޮތްގޮތަށް މީހުން މަރުވެފައިވާ ގެތަކަކީ ބަދު ނަސީބު ގެތަކެއް ކަމަށް ދެކޭ ޚުރާފީ ވިސްނުންތަކުގެ ސަބަބުން ވެސް ގިނަ ގެތަކެއް ފަޅުވެފައި ގިނަ ދުވަސްވަންދެން ހުންނަކަމަށް ރިޕޯޓުތައް ބުނެ އެވެ.\nހިލޭ "ވިއްކާ" ގެތަކުގެ އިތުރުން، އެފަދަ ގެތައް ގަތުމަށް އިތުރު ބާރެއް އެޅުމުގެ ގޮތުން މުސްކުޅި ގެތައް ގަތުމަށްފަހު އާބާތުރަ ފިލުވުމަށް ސަރުކާރުން ފައިސާ ދިނުމަށް ހަމަޖެހިފައިވާ ކަމަށް ވެސް ރިޕޯޓުތައް ބުނެ އެވެ. ޚާއްސަކޮށް ފަޅުވެ ގެއްލުން ލިބިފައިވާ ގެތަކަށް މި އެހީ ލިބޭނެކަމަށްވެ އެވެ.\nފަޅުވެފައި ގިނަ ދުވަސްވީ ގެތަކުގެ މައްސަލައަކީ ރަށްފުށުގެ ހިސާބުތަކުގައި ބޮޑު މައްސަލައެއް ނަމަވެސް، މި މައްސަލައަކީ ޖަޕާނުގެ ބޮޑެތި ސަހަރުތަކުގެ ވަށައިގެންވާ ސަރަހައްދުތަކުގައި ވެސް ކުރިމަތިވަމުން އަންނަ މައްސަލައެކެވެ. ޖަޕާނުގެ ނޫހެއް ކަމަށްވާ ޖަޕާން ޓައިމްސްއިން ހާމަކުރާގޮތުގައި ޖަޕާނުގެ ވެރިރަށް ޓޯކިއޯގެ އާބާދީގެ 70 އިންސައްތަ މީހުން ދިރިއުޅެނީ އެޕާޓްމަންޓުތަކުގަ އެވެ. އެހެންކަމުން، ފަޅުވެފައިވާ ގެތައް ވިއްކުމަކީ ބޮޑެތި ސަހަރުތަކުގައި ފިތިބާރުވެގެން އުޅޭ ދިރިއުޅުން ދޫކޮށްލުމަށް ބޭނުންވެފައިވާ ފަރާތްތަކަށް ރަނގަޅު ފުރުޞަތެއްކަން ކަށަވަރެވެ.\nނޮމޫރާ ރިސާޗް އިންސްޓިޓިއުޓް (އެން.އާރް.އައި)އިން ހާމަކުރާ ގޮތުގައި ޖަޕާނުގައި 2033 ވަނަ އަހަރު އަންނަ އިރު 21.7 މިލިއަން ފަޅުގެ ހުރުމަކީ އެކަށީގެންވާކަމެކެވެ. މިއީ ޖަޕާނުގައި ހުރި ޖުމުލަ ގެތަކުގެ ތިންބައިކުޅަ އެއްބައި ވަރުގެ އަދަދެކެވެ.\n"[މިހާރު ކުރިއަށްދާގޮތަށް] ކުރިއަށްދާނަމަ، އައު އިމާރާތްތައް އެޅުން މަނާކުރަން ޖެހުމަކީ އެކަށީގެންވާކަމެއް. އެކަމަކު އެފަދަ ކަމަކީ އިޤްތިޞާދަށް ބޮޑެތި ނޭދެވޭ އަޘަރު ކުރުވާނެ ކަމެއް" އެން.އާރް.އައި ގެ ސީނިއަރ ކޮންސަލްޓަންޓެއް ކަމަށްވާ ވަޓަރު ސަކަކިބާރާ ވިދާޅުވި އެވެ.


SunOnline: TC ah eh vanaigai 8 point ge lead eh\nޓީސީއަށް އެއްވަނައިގައި އަށް ޕޮއިންޓުގެ ލީޑެއް\nނަޖާހު މަސްއޫދު 08 Nov 2018, 10:08\nރޭގެ މެޗުގައި ޓީސީ މޮޅުކޮށްދިން ގޯލު ޖަހައިދިން ފޯވަޑް އަލީ އަޝްފާގު (ދަގަނޑޭ) -- ފޮޓޯ/ އެފްއޭއެމް\nރޭ ދިރާގު ދިވެހި ޕްރިމިއާ ލީގުގައި ގްރީން ސްޓްރީޓު ބަލިކޮށް ޓީސީ ސްޕޯޓްސް ކްލަބުން ލީގު ތާވަލުގެ އެއްވަނައިގައި އަށް ޕޮއިންޓުގެ ލީޑެއް ނަގައިފި އެވެ.\nލީގުގައި މީގެ ކުރިން ގްރީން ސްޓްރީޓުން ވަނީ ޓީސީ ބަލިކޮށްފަ އެވެ. މިހާތަނަށް ޓީސީ ބަލިކުރެވުނު ހަމައެކަނި ޓީމަކީ ވެސް ގްރީން ސްޓްރީޓެވެ. ނަމަވެސް ޓީސީއިން ވަނީ ރޭގެ މެޗު 1-0ގެ ނަތީޖާއިން ކާމިޔާބު ކޮށްފަ އެވެ.\nމެޗުގެ ކުރީ ކޮޅު ޓިސީއިން ވަނީ މޮޅު ކުޅުމެއް ދައްކައި ގިނަ ހަމަލާތަކެއް އުފައްދާފަ އެވެ. ނަމަވެސް ފުރަތަމަ ހާފުގައި ގްރީން ސްޓްރީޓުގެ ކީޕަރު ލަބާން ޝަރީފު ވަނީ އެ ޝޮޓުތައް މަތަކޮށްފަ އެވެ. އެގޮތުން އަލީ އަޝްފާގު (ދަގަނޑޭ) ގެ ހަމަލާއެއް ވެސް އޭނާ މަތަ ކުރި އެވެ.\nމެޗުގެ 25 ވަނަ މިނެޓުގައި ޓީސީއިން ޖެހި ގޯލެއް އޮފްސައިޑު ކަމަށް ރެފްރީ ނިންމި އެވެ. ޓީސީގެ ދަނގަޑޭ ނެގި ހިލޭ ޖެހުމެއް ގްރީން ސްޓްރީޓުގެ ކުޅުންތެރިއެއްގެ ބޮލުގައި ޖެހިފައި ގޯލުގެ ތެރެއަށް ވަން ނަމަވެސް، ޓީސީގެ ޑިފެންޑަރު އަލާ ނަސީރު އޮފްސައިޑުކޮށް ހުރުމުން އެ ގޯލު ވަނީ ބަލައިނުގަނެފަ އެވެ.\nޓީސީގެ ހަމަ އެކަނި ގޯލު ކާމިޔާބު ކުރީ ދަނގަޑޭ އެވެ. މެޗުގެ 58 ވަނަ މިނެޓުގައ ދަގަނޑޭ އެ ގޯލު ކާމިޔާބު ކުރީ ޓީސީގެ އިޝާން އިބްރާހިމްގެ ބޯޅައެއް މުހައްމަދު ސާމިރުގެ ފައިގައި ޖެހިފައި އޭނާއަށް ލިބުމުން ބާރު ޝޮޓެއް ފޮނުވާލައިގެންނެވެ.\nއިއްޔެ ކުޅުނު އަނެއް ލީގު މެޗަށް ބަލާ އިރު ނިއު ރޭޑިއަންޓުން ވަނީ ފ. ނިލަންދޫ ބަލިކޮށްފަ އެވެ. އެ މެޗު ނިއުއިން ކާމިޔާބު ކުރީ 5-2ގެ ނަތީޖާއިންނެވެ.\nރޭގެ ނަތީޖާއަށް ފަހު 13 މެޗުން 36 ޕޮއިންޓާ އެކު ޓީސީ އޮތީ ލީގުގެ އެއްވަނައިގަ އެވެ. ދެވަނައިގައި އޮތް މާޒިޔާއާ އެ ޓީމާ ދެމެދު އަށް ޕޮއިންޓުގެ ފަރަގެއް މިހާރު އެބަ އޮތެވެ. އެހެން ނަމަވެސް، މާޒިޔާ އަދި ކުޅެފައި ވަނީ 12 މެޗު ކަމުން، މިއަދު ކުޅޭ މެޗުން އެ ޓިމު މޮޅުވެއްޖެ ނަމަ އެ ފަަރަގު ފަސް ޕޮއިންޓަށް ކުޑަ ކުރެވޭނެ އެވެ. ލީގުގެ ތިންވަނައިގައި ނިއު އޮތީ 27 ޕޮއިންޓާ އެކު އެވެ. އެއް މެޗު މަދުން ކުޅެފައިވާ އީގަލްސް ހަތަރު ވަނައިގައި އޮތީ 26 ޕޮއިންޓާ އެކު އެވެ.\nމިއަދު ލީގުގައި ހަވީރު އީގަލްސް ބައްދަލުކުރާނީ ށ. ފޯކައިދޫއާ އެވެ. އަދި މާޒިޔާ ނުކުންނާނީ ވިކްޓްރީއާ ދެކޮޅަށެވެ.


Brazil gai ehdhuvahaa record adhadhakah meehunnah covid-19 jehijje\nބްރެޒިލްގައި އެއްދުވަހާ ރިކޯޑް އަދަދަކަށް މީހުންނަށް ކޮވިޑް-19 ޖެހިއްޖެ\nބުދަ ދުވަހު އެކަނި 69،074 މީހުންނަށް ކޮވިޑް-19 ޖެހިފައިވޭ\nފާއިތުވި ހަފްތާއަކީ މިހާތަނަށް އައިއިރު އެއް ހަފްތާތެރޭ އެންމެ ގިނަ އަދަދެއްގެ މީހުން އެގައުމުގައި ވައިރަސް ޖެހިގެން މަރުވި ހަފްތާ\nބްރެޒިލްގައި 2.5 މިލިއަން މީހުންނަށް ވަނީ ކޮވިޑް-19 ޖެހިފައި\nކ. މާލެ | 30 ޖުލައި 2020 | ބުރާސްފަތި 21:12 | 3,335\nބްރެޒިލްގައި ކޮވިޑް-19 ޖެހިގެން މަރުވާ މީހުން ވަޅުލުމުގެ މަސައްކަތް ކުރިޔަށް ގެންދަނީ - ރޮއިޓަރސް\nބްރެޒިލްގައި ބުދަ ދުވަހު ރިކޯޑް އަދަދަކަށް މީހުންނަށް ކޮވިޑް-19 ޖެހިފައިވާ ކަމަށް އެ ގައުމުން ހާމަކޮށްފައެވެ.\nދެވަނަ އަށް އެންމެ ގިނަ އަދަދެއްގެ މީހުންނަށް ކޮވިޑް-19 ޖެހިގެން ރިޕޯޓްކުރަމުން އަންނަ ގައުމަކީ ބްރެޒިލް އެވެ. އެއީ 2.5 މިލިއަން މީހުންނެވެ. އެގައުމުގައި ވައިރަސް ޖެހިގެން ނުވަދިހަ ހާހަށްވުރެ ގިނަ މީހުން ވަނީ މިހާތަނަށް މަރުވެފައެވެ. ލޮކްޑައުންގައި އަޅާފައިވާ ފިޔަވަޅުތަކަށް ލުއިތައް ދެމުން އަންނައިރު އެ ގައުމުގައި އަދިވެސް ވައިރަސް ކޮންޓްރޯލް ކުރެވިފައެއް ނުވެއެވެ.\nބްރެޒިލްގެ ހެލްތު މިނިސްޓްރީން ބުނެފައިވަނީ އެ ގައުމުގައި ބުދަ ދުވަހު އެކަނިވެސް 69،074 މީހުންނަށް ކޮވިޑް-19 ޖެހިފައިވާ ކަމަށެވެ. އަދި އެދުވަހު 1595 މީހުން ވަނީ ވައިރަސް ޖެހިގެން މަރުވެފައެވެ.\nބްރެޒިލްގެ ރައީސް ޖެއަރ ބޮލްސޮންޔާރޯ ވަނީ ވައިރަސް ފެތުރުން ފެށުނީއްސުރެންވެސް އެ ގައުމު ލޮކްޑައުން ކުރުމާއި ދެކޮޅު ހައްދަވަމުންނެވެ. އަދި މޭޔަރުންނާއި ގަވަރުނަރުންނަށް ވެސް އެމަގުން އިރުޝާދު ދެއްވާ ބާރު އަޅުއްވަމުންނެވެ. އެއާއެކު ބްރެޒިލްގައި އާންމުން އެއްވެ އުޅޭތަންތަނުގައި މީހުން ވަނީ މާސްކު ނާޅާ ތޮއްޖެހިގެން އުޅެފައެވެ.\nފާއިތުވި ހަފްތާއަކީ މިހާތަނަށް އައިއިރު އެއް ހަފްތާތެރޭ އެންމެ ގިނަ އަދަދެއްގެ މީހުން އެ ގައުމުގައި ވައިރަސް ޖެހިގެން މަރުވި ހަފްތާ އެވެ. އެއީ 7677 މީހުންނެވެ.\nސައު ޕައުލޯ ޔުނިވަރސިޓީގެ ޑިޕާޓްމަންޓް އޮފް އިންފެކްޝިއަސް ޑިޒީސް ޑިޕާޓްމަންޓްގެ ހެޑް އަލެކްސެންޑަރ ނައިމް ވިދާޅުވީ ބްރެޒިލް އިން މިހާރު ތަޖުރިބާ ކުރަމުން އެދަނީ މި ޕެންޑަމިކްގެ އެންމެ ހާލަތު ގޯސް ދުވަސްވަރުގައި ކަމަށެވެ. އަދި އާންމު ތަންތަނުގައި އުޅެންޖެހޭ ގޮތާއި އަމިއްލައަށް ނަގަންޖެހޭ ފަރުދީ ޒިންމާގައި ބްރެޒިލްގެ ރައްޔިތުން ކަންކަން ކުރަމުންދަނީ ދިމާ އިދިކޮޅަށް ކަމަށް އަލެކްސެންޑަރ ވިދާޅުވި އެވެ.\nބޮލްސޮންޔާރޯގެ ސަރުކާރުން ބުދަ ދުވަހު ވަނީ އެ ގައުމަށް އެހެން ގައުމުތަކުގެ މީހުން އެތެރެވުން މާރޗް މަހުން ފެށިގެން މެދުކަނޑާލާފައި އޮތްއޮތުން ނިމުމަކަށް ގެނެސްފައިވާކަން ހާމަކޮށްފައެވެ. އެގޮތުން އެމީހެއްގެ ދަތުރުގައި ހެލްތު އިންޝިއުރަންސް ކަވަރ ކުރެވޭ ކަމަށްވާނަމަ އެމީހަކަށް ބްރެޒިލް އަށް އެތެރެވެވޭނެ ކަމަށް ބްރެޒިލް ސަރުކާރުން ވަނީ ބުނެފައެވެ.\nލޮކްޑައުންގައި އަޅާފައިވާ ފިޔަވަޅުތަކަށް ލުއިތައް ދެމުން އަންނަ އިރު އައު ސަރަހައްދުތަކުން އަންނަނީ ގިނަ ބަޔަކު ކޮވިޑް-19 އަށް ޕޮޒިޓިވްވަމުންނެވެ.\nސައު ޕައުލޯ އާއި އެސިޓީ އާއި އިންވިގެންވާ ސަރަހައްދުތަކަކީ މިވަގުތު އެންމެ ބޮޑަށް ވައިރަސް ފެތުރެމުންދާ ސަރަހައްދުތަކެވެ.\nބްރެޒިލްގެ ރައީސް މީގެކުރިން ވަނީ އިޖުތިމާޢީ ގައިދުރުކަމެއް އަދި މާސްކު އެޅުއްވުމެއް ނެތި އޭނާ އަށް ސަޕޯޓް ކުރާ ފަރާތްތަކުން ބޭއްވި އެއްވުމެއްގައި ވެސް ބައިވެރިވެވަޑައިގެންފައެވެ. އޭގެފަހުން ބޮލްސަޮންޔާރޯ ވަނީ ކޮވިޑް-19 އަށް ޕޮޒިޓިވްވެސް ވެފައެވެ.\nވައިރަސް ކޮންޓްރޯލް ކުރުމަށްޓަކައި ލޮކްޑައުން ކޮށްގެން ގައުމުގެ އިގްތިޞާދަށް ވައިރަސް މީހުންނަށް ޖެހުމަށްވުރެ ބޮޑު ގެއްލުމެއް ލިބެމުންދާ ކަމަށް އަބަދުވެސް ބޮލްސޮންޔާރޯ ގެންދެވީ ވިދާޅުވަމުންނެވެ. އަދި ވައިރަސް ޖެހޭ މީހުންނަށް ބައެއް ގައުމުތަކުގައި ފަރުވާ ކުރުމަށް ބޭނުންކުރާ، ނަމަވެސް ސިއްހީ އޮފިޝަލުން އެ ބޭހެއް ބޭނުން ނުކުރުމަށް ތަކުރާރުކޮށް އިރުޝާދު ދެއްވަމުން ގެންދަވާ އެންޓި މެލޭރިޔާ ޑްރަގްސް ބޭނުންކުރުމަށް ވެސް ބޮލްސޮންޔާރޯ ގެންދެވީ ތާއީދުކުރައްވާ އެކަމަށް ބާރުއަޅުއްވަމުންނެވެ.